Burua [Sareko Euskal Gramatika]\nEsan dugu Morfologia lexikoak hitzen egitura aztertzen duela; sintaxiak, aldiz, perpausen egitura aztertzen du. Hala ere, parekotasunak daude morfologia lexikoaren eta sintaxiaren artean: perpausetan bezala perpausetako osagaietan ere, sintagmetan, elementu bat 'buru' izaten da, eta horrek markatzen du sintagma zer motatakoa den:\n-a artikulua > determinatzaile-sintagma\n-k ergatibo morfema > kasu-sintagma…\nHitz eratorri eta elkartuetan ere, osagaietako bat buru da; hau da, zer motatako kategoria lexikoa sortzen den erabakitzen du:\naldapa (izena) + -tsu (atzizkia) > aldapatsu (adjektiboa)\nAdibide horretan -tsu atzizkiak eman dio adjektibo kategoria oinarrian dagoen izenari. Horrenbestez, -tsu da burua. Beste adibide hauetan ere atzizkiak erabakitzen du hitz berriaren kategoria lexikoa:\naipa (aditzoina) + -garri (atzizkia) > aipagarri (adjektiboa)\nzeru (izena) + -tar (atzizkia) > zerutar (adjektiboa)\ngorri (adjektiboa) + -tasun (atzizkia) > gorritasun (izena)\nberdin (adjektiboa) +-tu (atzizkia) > berdindu (aditza)\nbatu (aditzoina) + -keta (atzizkia) > batuketa (izena)\ntxakur (izen biziduna) + -tegi (atzizkia) > txakurtegi (izen bizigabea)\naizkora (izen bizigabea) + -lari > aizkolari (izen biziduna)\nGauza bera gertatzen da hitz elkartuetan ere, elkartzen diren bi osagaietatik batek erabakitzen ditu hitz elkartuaren kategoria eta azpikategorizazioa:\nzapata (izen bizigabea) + saltzaile (izen biziduna) > zapata-saltzaile (izen biziduna)\nbeso (izena) + motz (adjektiboa) > besamotz (adjektiboa)\nHoriek erakusten dute, oro har, burua eskuinean dutela euskarazko hitz eratorriek eta elkartuek. 1\nHoni guztiari lotuta, kategoria lexiko batzuek argumentu-egitura dutela esango dugu; hau da, osagarriak behar dituzte inguruan. Adjektiboek, aditzek eta postposizioek ere (alde, buruz, aurka, gainean, barru, ordez, gain, kontra…) izan ohi dute argumentu-egitura; baita zenbait izenek ere, argumentudun izenek, hain zuzen ere. Hori horrela eta jasotako adibideak aintzat hartuz, eratorpen bidez izenetik adjektiboa edo aditza sortzen dugunean argumentudun kategoria lexikoa sortzen dugu.\nGerta liteke halaber, argumentu-egitura daukan kategoria horietako bat hitz eratorri bateko oinarri izatea, edo hitz-elkarte bateko osagai. Halakoetan, argumentu-egitura hori desagertu egiten da eta ez du inolako eraginik sortzen den hitz berrian. Ikus adibide hauek: saltoki, irakurgela, erakusketa, ikastetxe… Adibide horien oinarrian dauden aditzek (saldu, irakurri, erakutsi, ikasi) bi argumentu eskatzen dituzte: nork (egilea) eta zer (gaia). Alabaina, eratorpen (erakusketa) edo hitz-elkarketa (saltoki, irakurgela, ikastetxe) bidez sortu diren hitz berrietan ezabatuta geratu dira bi osagarri horiek. Oro har hori gertatzen da izen kategoriako hitza sortzen denean eta lehen osagaia aditza denean, izenek ez dutelako argumentu-egiturarik.\nBeste batzuetan, atzizkiak hartzen du bere gain argumentuetako bat: erosi aditzak, esaterako, nork (egilea) eta zer (gaia) argumentuak eskatzen ditu; eta erosle hitza sortzen denean -le atzizkiak 'egile' argumentua bere gain hartzen du; beste argumentua, 'gaia', alegia, bi modutan gauza daiteke: liburuen eroslea, liburu-eroslea… Bestalde, aditzaren ondo-ondoan agertu ez arren, testuinguruak argituko du erosleak zer erosten duen: liburu bakarra saldu nuen atzo baina eroslearekin hizketaldi ederra izan nuen. Perpaus horretan argi geratzen da erosleak liburu bat erosi duela. Batez ere aditz kategoria oinarri duten atzizkiak aztertzean eta hitz elkartu sintetikoak aztertzean arduratuko gara argumentu-egituraz.\n1 Salbuespenak: atzizki handigarri eta txikigarrak, aurrizkiak…\nEuskara Institutua, EHU, "Burua", Sareko Euskal Gramatika (SEG), www.ehu.eus/seg


Argazkiak.org — Eibar.ORG | Eibarko peoria\nHemen zaude: Hasiera / Blogak / Markos Zapiain / Argazkiak.org\nMarkos Zapiain 2009/01/08 20:40\nAukeratu behar izanez gero, nerabe batzuek nahiago dute zapatu gauetik Argazkiak.org-en edo Tuentin eskegitzeko moduko 10 argazki ederrekin etxeratu, bikotekidearekin igarotako goxoaldi polit baten oroitzapenarekin baino.\nAsmakuntza berriak medikuntzan, antisorgailuak, biharamuneko pilulak, nerabeen sexu bizitza bizkortu dute. Baita teknologia berri batzuek ere. Luistxo Fernandezen ekarpenen kasuan, hala ere, ez dago batere garbi.\nNerabeentzat sexuak oso garrantzitsua izaten jarraitzen du, zalantzarik gabe. Baina ez ote zaizkio bestelako arrantza mota batzuk nagusitzen ari? Nerabeari, ondo pasatzeaz gain, zapatu gauetako parrandetatik etxera zerbaitekin itzultzea gustatu izan zaio beti: ordu atseginak lagunekin, txortaldi duin bat, oroitzapen politak… Gaur egun nahiago dute zerbait enpirikoagoa eta iraunkorragoa, biharamunean ere jai-giroari eustea ahalbidetuko diena: alegia, argazkiak. Gutxi dira Argazkiak.org-en edo Tuentin edo Face-book-en ez dabiltzanak. Parrandaren helburu nagusietako bat biharamunean argazkietan agertzea da, argazkietan "ondo" agertzea. Aukeratu behar izanez gero, nerabe batzuek nahiago dute zapatu gauetik Argazkiak.org-en edo Tuentin eskegitzeko moduko 10 argazki ederrekin etxeratu, bikotekidearekin igarotako goxoaldi polit baten oroitzapenarekin baino.\nZaila da ordea “ondo” hori zehaztea. Zenbaitentzat ahalik eta mozkor itxura narratsenarekin agertzea da, lurrean botata adurra dariola, lagunarte askotan sinpatiko eta barregarritzat jotzen baita. Beste zenbaitek eder agertzea dute xede, eta edertasun horren inguruan ahalik eta iruzkin gehien pilatzea. Ohikoa da neska bat pose betean agertzea, hipermakillatua, ezin pinpirinago, txit eder. Bere lagun on batek igo du Tuentira argazki hori. Hipermakillatu ederrak, orduan, idatziko du: “Baina nola egin diezadakezue hori, mesedez, supertxarto nago”. Eta lagun batek berehala erantzun: “Ezta pentsatu ere, neska, superguapa zaude, zoragarri!”\nOinarrizko grinek tinko diraute mundu birtualean ere, esaterako lurraldetasunak. Mutil baten argazkia igo dute. Neska batek iruzkina idatzi du, mutila laudatuz, mutilarengana hurbilduz. Orduan berehala mutilaren atzetik dabilen beste neska batek hamaika iruzkin idatziko ditu jarraian, neska sarkinari gaztigatuz bezala: “Alde hemendik, utikan, hau nirea da, bilatu beste norbait”.\nNerabeen mundua, horrela, bitan banatzen da: batetik, beren itxura gogoko dutenak, Argazkiak-en edo Tuentin dabiltzanak; bestetik, beren argazkiak erakutsi beharrak batere graziarik egiten ez dienak. Hauek ez dira derrigorrez itsusiagoak, baizik ez hain nartzisistak.\nArgazkiak.org-en adikzioaren ondorioak ez ditugu ezagutzen, baina berriki hamazazpi urteko neska batek aitortu dit nahiago lukeela amak Internet zeharo debekatuko balio. Oraingoz mugak ezarri dizkio, astegun jakin batzuetan ibiltzeko baimena du bizpahiru orduz. Baina ikaslea urduri egoten da ama dutxatzen noiz hasiko, Argazkiak-en sartu eta dutxak iraun bitartean saltseatzeko.\nDebekatuaren xarma eta lilura arriskutsua: nerabeak, beste adin batzuetan baino maizago beharbada, barne gatazka gogorrak ari da pairatzen, eta bere buruagandik salba dezatela eskatzen du, agerian edo ezkutuan, gurasoei eta irakasleei: ez dut nahi dudana nahi, ez zenidan eskatu nizuna eman behar. Ez du jakiten benetan zer nahi duen, helduok bezala bestalde, baina gutxiago disimulatzen du. Nerabe mota horrek irakasle arrunt autoritarioak hobetsi ohi ditu.


TINEDOL Lanzaroten erosi batetik 39€\nKrema Tinedol batetik oinez onddo erosi Lanzaroten\nArrakasta eskuratzea Tinedol Lanzaroten, izan behar du:\nNon erosi Lanzaroten Tinedol\nZehaztu ordena formularioa zure kontaktu-informazioa eskatzeko onddo krema oinak on Tinedol Lanzaroten at prezioa apaldu. Deitu dut aholkulari arabera ordena krema Tinedolzuen deituko dizugu ahalik eta azkarren. Ordainketa bakarra jaso ondoren, partzelaren zure helbide Lanzaroten.\nBizi bazara Lanzaroten eta asmoa baduzu, erosi Tinedol tratamendua gaixotasun onddoen, eskubidea erabakia egin duzu, hau delako kosmetika eta sendagarriak ditu droga ezinbesteko ekintza da.\nNola erosi krema Tinedol Lanzaroten\nNahi dutenentzat erosi Tinedol specials Lanzaroten (Espainia), sartu zure telefono-zenbakia eta izena ordena inprimaki, denbora gutxian dituzu deitu aholkularia eta emango erantzun zure galdera guztiak. Ordainketa jaso ondoren, partzelaren batetik courier edo postetxean. Bidalketa kostua Tinedol el correo zure helbide desberdinak izan daitezke beste hiri Espainian, galdetu zehatza prezioa aholkulari bat sortu ondoren, ordena krema, web orriaren bidez.\nTinedol La Coruña Tinedol Las Palmas de Gran Canaria\nIltze onddoa biztanleriaren% 20 baino gehiagori eragiten dion gaixotasuna da. Nola kendu onikomicosia azkar etxean edo botikekin.\nOnddoen infekzioak oinetan izan ohi dira, eta, ondorioz, onddoak bizi kanpoko azalaren geruza da.\nOrdena Lanzaroten Tinedol


Lur bat zure minari (1995). Jose Luis Otamendi - Auñamendi Eusko Entziklopedia\nLur bat zure minari (1995). Jose Luis Otamendi\nPoetika berri baten bila egindako ahaleginaren emaitza da Lur bat zure minari lana, eta bertan lirikotasunak eta niaren eta zuaren arteko maitasun dialektikak pisua badu ere, ordura arteko lanetan ez bezala, dimentsio sozialak eta politikoak indarra hartzen dute azpeitiarraren poesian. Maitasunak, desamodioak eta sentimenduek dagoeneko testuinguru zehatz eta bortitz batean dute lekua, lur jakin batean. Izan ere, lurra eta harekin nahiz geologiarekin lotutako eremu semantiko aberatsak poema-liburuaren ardatza osatzen du, eta bildumari batasuna eta trinkotasuna ematen. Halaber, esparru semantiko horiek poemaz poema hainbat dialektika plazaratzeko baliagarri zaizkio idazleari: atzerria eta aberria, absentzia eta presentzia, kanpoa eta barrua, lurrazala eta lurpea... Lurrak, finean, ispilu funtzioa betetzen du, kolektibitatearen ahotsa eta ahots intimoa lotzen eta islatzen dituen ispiluarena. "Urria" poeman, liburu osoa hartzen duen elkarrizketa sintetizatzen da: maitasunaren eta hemen izatearen gaitzaren, nongotasunarenaren artekoa:\n-Besarkada batean batu litekeen lurra\nArbolak jitoa jagoten gorputz bat abantean-\nTartean basamortuak dagoz demokraziak dagoz herri kisuztatuak... (58)\nBi ataletan banatuta dago poema-liburua: Polderrak eta Almitza. Izan bada garapenik lehenetik bigarrenera: Polderrak izenekoan maitearekin egiten da elkarrizketa, eta lur eremu garratzari maitasunak esparruak irabazteko egindako ahalegina islatzen da; bigarrenean, baina, minak, saminak goia jotzen du elkarrizketa horretan, testuinguru garratzak garrantzia hartu ahala, eta, hartara, biolentziarekin lotutako hiztegiak (arma, fusila, bala...) pisua hartzen du, heriotzak eta saminak agintzen duten espazio bat irudikatuz:\nNahi baino hildako gehiago nahi adina hilda ez... (60)\nMaitasunaz ari denean bezala, bestalde, kolektibitateaz ari denean ere jarrera anbibalenteaz dihardu poetak, pertenentziaren eta indibidualtasunaren artean, nitasunaren eta gutasunaren artean, taldekoa izan nahiaren eta bakardadera kondenatua izatearen artean. Pertentzia nahia lehenengo ataletik azaleratzen da, modu aski esplizituan eta kontraesankorrean agertu ere: "Nik ere esanen dizuet galtzerdiz bozatu dizkizuetela zangoak / zuek zaretela gure ur bazter galaraziak / zuei apartenitzeko ari garela nazioartekotza eztabaidatzen", "hil egingo zintuzketet baina zeuekin bizi naiz".\nEta esango duzue "mende hartu ditugu,\nHilak defenditzearren idazten zuten barren"\nEta ezerbage -min erre bategaz-\nEspresionismoa aipatu du kritikak Otamendik lan honetan garatutako poesia moldea deskribatzerakoan; espresionismo "garratza" Koldo Izagirreren hitzetan (Izagirre, 2000). Izan ere, Otamendik sortutako geografia eta lurraren inguruko iruditeria poetaren ni-aren barne-egoeraren eta sentimenduen adierazpide dira, (maite)minaren eta sufrimenduaren kanporanzko proiekzio. Irudi bortitz, garratzetan oinarritzen dira Otamendiren poemok, eta edertasuna bainoago niaren proiekzio den desosegua bilatzen dute, larridura eta urgentzia eragitea, alegia. Irudiak, gainera, elementu diskurtsiboekin eta dialektikoekin, gogoetarekin, tartekatzen dira, eta kontzeptu abstraktuak ere barneratzen dira. Irudiak eta ideiak, sinboloak eta elementu kontzeptualak elkarren ondoan, justaposizioan, kokatzen ditu Otamendik, batetik besterako jauzi bortitzak eginez:\nHala ere, Lur bat zure minari liburuan etekin estilistiko handienetakoa ateratzen zaion baliabidea paradoxa da; ustezko aurkaritzan diren hitz eta kontzeptuekin egindako jolasa etengabea da liburuan; egilea ebidentziatik eta diskurtso logiko eta unibokoetatik aldentzen da: "Ez dakit bakeak zenbat mendez galarazi digun/ elkar maitatzea", "traidore eta seme kuttun izendatuko ninduketen". Izan ere, kontraesana, paradoxa, Otamendiren liburu honen sorburuan bertan dago, kontzeptu antagonikoen inguruan osatzen baita liburuaren ardatz tematikoa bera: aberria eta atzerria, mina eta maitemina, gerra eta bakea, amodioa eta gorrotoa...\nARANBARRI, Iñigo. "Azken lirikoa". Jose Luis Otamendi, Bakarrik bahago neguan. Iruñea: Pamiela, 1998.


Osasun Ministerioak eskatuko du antiinflamatorioen errezetek ikuskapen zerbitzuaren ikus-onespena izatea. | Consumer\nOsasun Ministerioak eskatuko du antiinflamatorioen errezetek ikuskapen zerbitzuaren ikus-onespena izatea.\nHala, sendagai horien erabilera arrazionalagoa bultzatu nahi du ministerioak\nOsasun eta Kontsumo Ministerioak autonomiei jakinarazi dienez, Celebrex eta Vioxx antiinflamatorioen errezetak ikuskatze-zerbitzuaren bisatua izan behar dute, edo, bestela esanda, oniritzia izan behar dute. Neurri hori uztailaren 1ean sartuko da indarrean, eta orain dela zortzi hilabete hartu zuen Andaluziako Juntak.\nMinisterioko iturriek azaldu dutenez, errezetaren ikus-onespena lortzeko, lehen mailako arretako medikuak preskripzioa justifikatzen duen txosten bat erantsi behar du. Ondoren, ikuskapen-zerbitzuak tratamendua onartu beharko du.\nNeurri hori hartu izanaren arrazoia, iturri horien arabera, bi farmako horiek kostu handia izatea da, baita adierazi ez diren gaitzak sendatzeko errezetatu diren kasuak hautematea ere. Era berean, helburua da sendagai horien erabilera arrazionalagoa bultzatzea.\nCelebrex eta Vioxx, artrosia eta artritisa duten gaixoentzat egokiak diren antiinflamatorioak dira. Antiinflamatorio ez-esteroideoen taldekoak dira. Iaz baino ez zen sortu Osasun Sistema Nazionaleko farmazia-fakturaren% 5, hain zuzen, 363 milioi euro inguru.\nBotika horiek ez dute bigarren mailako ondoriorik, familia bereko beste batzuk bezala, eta horregatik preskribatzen dute. Hala ere, kontraindikazioak dituzte, hala nola hipertentsio arteriala eta bihotz-gutxiegitasuna.


EH BILDU, ZIPIRIÑEREN ESPAZIO ARAZOEI BURUZ: "Sopela da alternatiba ezberdinei buruzko iritzia eman behar duena”\nApirilaren 7an, asteartean, Sopelako Hezkuntza Mahaia bildu zen, ikastetxeetako zuzendaritzek eta udal taldeek osatua. Bilera horretan, Eusko Jaurlaritzako Hezkuntza sailburuordeari gutun bat bidaltzea erabaki zen, udal talde ezberdinek Zipiriñeko eskolaren espazio arazoei irtenbidea emateko dituzten proposamenak helaraziz, Hezkuntza Saileko "teknikariek azter ditzaten". EH Bilduk nabarmendu zuen "Sopelak erabaki behar duela zein alternatiba helaraziko zaion Eusko Jaurlaritzari".\nZipiriñe,Loroño | 2020-04-10 11:41:00\nHezkuntza Mahaiaren bilera\nSopelako hezkuntza zentroen espazio arazoei irtenbidea emateko hezkuntza komunitateak eta udal taldeek osatutako mahaia apirilaren 7an, asteartean, bildu zen, bideokonferentzia bidez. Bilera horren helburua zen martxoaren 3an Zipiriñeko ordezkariek (zuzendaritza eta guraso-elkartea) eta Sopelako Udaleko alkate Josu Landaluzek Eusko Jaurlaritzako Hezkuntza Sailarekin izandako elkarrizketaren ondoren eman beharreko pausoak finkatzea.\nElkarrizketa horretan, Hezkuntza Sailak Sopela bere Azpiegitura Planean sartzea aztertzea adostu zuten (Eusko Jaurlaritzak "horretarako borondatea erakutsi zuen"). Gainera, erabaki zen Sopelako Hezkuntza Mahaiak Zipiriñeko espazioaren arazoari buruzko proposamen eta alternatiba desberdinak helaraztea, Sailak, bere iritziz onena litzatekeena hauta dezan.\nEH Bilduk, lehenik, alternatiba egokiena aukeratzeko metodologiari buruz ("Sopela da erabaki behar duena"), eta, bigarrenik, aukeratu beharreko proiektuaren edukiari buruz ("etorkizunerako proposamena izan behar du") duen jarrera azaldu zuen.\nSopelak erabaki behar du\nHezkuntza Mahaian, kritiko agertu ginen alternatibak Hezkuntza Sailera eramateko erabakiarekin, hark aukera "egokiena" hauta dezan. Epailea inpartziala ote den zalantzan jartzeaz gain (alderdi politiko bera Alkatetzan eta Jaurlaritzan; hezkuntzako gastuari eusteko joera), uste dugu pisuzko argudioak daudela ondorioztatzeko Eusko Jaurlaritzak ez lukeela erabaki behar hezkuntza-eraikin berria non kokatu.\nHezkuntza Sailak eskumen esklusiboak izango ditu eraikitzeko moduari buruz, ados, baina non kokatu Sopelari dagokio: izan ere, erabaki horretan elementu pedagogikoak ez ezik, hirigintzakoak eta ingurumen arlokoak ere badaude, gure etorkizunerako funtsezkoak direnak. Sopela da bere herria antolatu behar duena: ezin zaigu hitza kendu. Gure betebeharra da gure herriaren etorkizuna planifikatzea.\nKonponbideak etorkizunerako proposamena izan behar du\nBestalde, azpimarratu nahi dugu aukeratu beharreko alternatiba ezin dela izan "epe laburrekoa", hau da, ez duela izan behar Zipiriñeren espazio falta den "arazo bati berehalako erantzuna", baizik eta aurrera eramango den proiektuak "erronka bati behin betiko konponbidea" eman behar diola, hots, Sopelaren etorkizunerako kalitatezko hezkuntza publikoa ziurtatzea.\nIldo horretatik, hezkuntza-komunitateari eskatzen diogu adieraz dezala zer instalazio mota behar dituen bere hezkuntza-proiektua osorik garatzeko.\nGure ikuspuntutik, ezin gara konformatu "gutxienekoen akordio batekin", baizik eta "asmo handikoak izateko eta epe luzera begiratzeko garaia da". Sopelarako onena aukeratu behar dugu.\nHezkuntza Mahaian lortutako akordioak\nHezkuntza Mahaian ez zen eztabaidarik izan Zipiriñeko arazoei eman dakizkiekeen irtenbideen inguruan: ez zen inolako alternatibaren azalpenik edo defentsarik egon. Gure iritziz, eztabaida hau egiteke geratzen den zerbait da. Eta guztiz beharrezkoa da.\nApirilaren 7ko bileran, Eusko Jaurlaritzako Hezkuntza sailburuordeari gutun bat bidaltzea erabaki zen, udal talde ezberdinek Zipiriñeko eskolaren espazio arazoei irtenbidea emateko dituzten proposamenak helarazteko, Hezkuntza Saileko "teknikariek azter ditzaten".\nEra berean, erabaki zen Hezkuntzari eskatzea "proposamen horien eztabaidan mahai horretako talde bakoitzeko kide bat egon zedin, proposamenak definitzeko eta proiektuak defendatu ahal izateko".\nJantokiaren arazoari berehalako irtenbidea emateko eskatzeaz gain, Hezkuntza Mahaiak Eusko Jaurlaritzari funtsezko beste eskaera bat egitea erabaki zuen: Sopela Hezkuntza Sailaren Azpiegitura Planean agertzea. EH Bilduk eskatzen du Eusko Jaurlaritzak Azpiegitura Plan horretan sartzeko duen borondatea "idatziz jasotzea".\nHezkuntza Mahaiak Eusko Jaurlaritzarekin egingo duen bileran parte hartzeaz gain, EH Bilduren asmoa da bai Batzorde Mistoari (EAJ, PSE eta EH Bilduren ordezkariek osatutako taldea, Sopelarako proiektu estrategikoak adosteko) bai Hezkuntza Mahaiari metodologia zehatz bat proposatzea Zipiriñeko espazio-arazoei aurre egiteko alternatiba partekatu bakarra adosteko (hori izan zen Hezkuntza Mahaiaren jatorrizko helburua).\nApirilaren 7ko Hezkuntza Mahaian aurreratu genuen bezala, beste metodologia posible batzuen artean, planteatutako alternatibei buruzko herri-kontsulta bat egiteko aukera aztertzen ari gara, proiektu horiei buruzko informazio-, azalpen- eta eztabaida-prozesu baten ondoren. Izan ere, "Sopela da alternatiba ezberdinen inguruan iritzia eman behar duena". Hezkuntzarekiko negoziazioa geroago etorriko litzateke.\nKORONABIRUSAREN KRISIA: Sopelako EH Bilduren proposamenak!\nKoronabirusak sortutako krisi egoera honetan beharrezkoa da udal taldeen artean erabateko elkarlana egotea. EH BILDU prest dago Sopelako Udal Gobernuarekin elkarlanean aritzeko gure herrian birusa geldiarazteko neurriak aplikatzeko. Ekarpen eta eztabaidarako dokumentu gisa eta lankidetzan aritzeko borondate sendoarekin, BOZERAMAILEEN BATZORDE batean aztertu, eztabaidatu eta hobetu beharreko proposamen hauek aurkezten ditugu, koronabirusak sortutako krisiaren ondorioei heltzeko.\n| 2020-04-09 13:00:00\n1.- Udal funtzionamendua.\na. Gutxieneko zerbitzuen definizioa.\nOinarrizko beste zerbitzu batzuekin egin den bezala, udalek gutxieneko zerbitzuetan egon behar dute. Horretarako, alkateak zehaztu behar du zer/nork egon behar duen (fisikoki) udaletxean, eta gainontzekoak telelana egingo du.\nb. Funtzionamendu politikoa.\nBatzorde informatiboak eta osoko bilkurak: "Modu telematikoan" egin daitezela koronabirusaren krisia amaitu arte.\nBozeramaileen Batzordea: Bozeramaileen Batzordea "krisi-mahai" gisa erabiltzea etengabe (bileren maiztasuna eta taldeen arteko harremana handituz, ahal bada modu telematikoan), Udal Gobernuak hartutako erabakien berri izateko eta larrialdi egoera honetan hartu beharreko erabakietan parte hartzeko. Hau da, Bozeramaileen Batzordea elkarlanerako tresna izatea eta, ahal bada, akordioak adostasunez edo aho batez hartzea.\nAlkateak eskumenak itzultzea Gobernu Batzordeari. Organo horrek bilerak modu telematikoan egin ditzakeenez, ez da beharrezkoa alkateak Gobernu Batzordearen eskumenak eta eskuduntzak baliogabetzea.\nTelelana egiteko behar diren baliabide nahikoak (ordenagailuak/telefonoak) langileen esku jartzea, edo horrelakorik ezean, Udaleko langileek erabiltzen dituzten baliabide propio pribatuen konpentsazio-neurriak aztertzea.\nLangile bakoitzaren funtzioen diseinua alkatetzatik egingo da. Alkatetzak eginkizun berriak ezarri ahal izango ditu, betiere langilearekin eta ordezkaritza sindikalarekin akordioa badago.\ne. Kontratuak etetea.\nGaur egun martxan dauden etete-prozesuak eta prozeduraren zein fasetan dauden identifikatzen duen txostena. Txosten horretan zehaztu beharko litzateke indarrean dauden kontratuetatik zeintzuk dauden behar bezala justifikatuta jarraitzeko, eta zein uste den ezin zaiola inola ere eutsi.\nAdministrazio Publikoak enplegua bermatu behar du, ERTEak saihestuz. Gure ustez, garrantzitsua da azpikontratatutako langileen lan-baldintzak mantentzea soldatei eta abarri dagokienez, eta, horregatik, helburua izan behar da ahalik eta udal-kontratu gutxien bertan behera uzten saiatzea.\nUdal-kontratuak kentzeagatik ERTEren mehatxuren bat balego, langile horiek, kontratatutako zerbitzua betez, beste eginkizun batzuk egiteko aukera aztertzea. Horretarako, Udalak beharrezko neurri alternatiboak aztertuko ditu, adibidez:\nAhal den neurrian, udal-eraikinetako bide-garbiketako, lorezaintzako eta hiri-hondakin solidoen bilketako zerbitzuak mantentzea (garbitasuna bermatzea ere ezinbestekoa da birusa kontrolatzeko), langileen segurtasun-neurriak bermatuz (udal-aholkularitza eta -ikuskapena).\nMusika Eskolaren jarduera bermatzen saiatzea on-line metodologia erabiliz eta ikasleei aholku didaktikoak emanez (eskolak mantenduz eta ordainagiriak kobratuz), hori ezinezkoa balitz alternatibak bilatuz (adibidez, langileak klaseen plangintzan zentratuz).\nKiroldegiaren kasuan (Be One), krisialdian langileak antolatzea posible den aztertzea, urteko geldialdietan egin ohi dituzten garbiketa/antolaketa/mantentze lanak egiteko, langileak beren lanpostuetan mantenduz (segurtasun-neurriak bermatuz), ERTEa saihestuz eta erabiltzaileei ordainagirietan dagokien zati proportzionala "ofizioz" deskontatuz.\n8/2020 Errege Lege Dekretuaren 34. artikuluaren aplikazioa aztertzea, kontratazio publikoari buruzkoa. Horren bidez, udalak enpresei kalte-ordaina eman ahal die zerbitzua geldiarazteagatik, gaur egun ERTEn dauden langileak konpentsatzeko bitarteko gisa.\nAzpikontratatutako enpresa guztiei eskatzea beren langileei nahitaezko soldatak ordainduko zaizkiela berma dezatela, eta aldi baterako ezintasuneko edo langabeziako prestazioen arloko kudeaketa guztiak arindu ditzatela. Sopelako Be One/Serviocioko langileei arreta berezia eskaintzea.\nf. Segurtasun neurriak eta NBEak (EPI)\nSopelako Udalak langileen osasuna babesteko beharrezkoak diren neurriak hartu behar ditu, gutxieneko zerbitzu horiei norbera babesteko ekipamendua emanez. Neurri horiek berrikustea.\nUdalak ziurtatu beharko luke, era berean, azpikontratatutako zerbitzuetako langileek neurri horiek betetzen dituztela inplikatutako langileen osasunaren defentsan.\ng. Informazioaren kudeaketa.\nInformazio argia eta herritar guztientzat eskuragarria. Sare sozialetarako sarbiderik ez dutenentzat, etxeetako atarietan bandoak jarriz. Gainera, larrialdiaren arabera, udaltzainak arduratuko lirateke megafoniarekin albiste garrantzitsuenak edo premiazkoak helarazteaz.\nGarbiketa-protokoloen berrikuspena eta egokitzapena aztertzea (erabilgarri dauden langileen kopurua, ordutegiak, ibilbideak, garbitu beharreko eremuak, segurtasun-materialak).\nEnpresarekin lankidetzan aritzea garbiketa sakonak programatzeko.\nHerritarrei zuzendutako banakako garbiketa-protokoloei buruzko prestakuntza- eta informazio-ekintzak (adibidez, web-orriaren bidez).\n3. Neurri sozialak.\nLaguntza berezia behar duten pertsonak detektatzea: Mankomunitateko zein Udaleko gizarte-zerbitzuen datu-baseetan identifikatutako pertsonekin harremanetan jartzea, zaintza edo laguntza berezirik behar duten galdetzea eta kolektibo horri arreta ematea Udalaren gaitasunaren arabera. Anbulatorioak edo osasun zentroak ere eman lezake informazio hori1. Gauza bera, Sopelako erretiratuen elkarteak (badakite nor diren beren kolektiboko pertsona ahulenak).\nAhuleziak hautematean, erantzun koordinatua emango zaie: kolektiboen egoera egiaztatu behar da, eta erne egon, kolektibo desberdinen kalteberatasun-egoerak nabarmen areagotuko baitira egungo egoeran. Horrela, eskolatutako haurren beharrak (jantokiko beka, ikasketa telematikoa2 …), adinekoen beharrak (dei pribatua egunean behin egitea proposatzen da), bakarrik eta berrogeialdian egon daitezkeen pertsonenak … identifikatu behar dira.\nIldo beretik, gizarte-bazterkeria saihesteko, enplegua galtzea eta prekarizatzea3 aurreikusi behar dugu, eta neurri espezifikoak eskatu behar dizkiegu dagokienei (Behargintza, Lanbide). Bitartean, udalak prozesu bereiziak eraikiko ditu pertsona horiek guztiak artatzeko (larrialdi egoerarik balego, erantzuna bideratu egingo litzateke).\nIdentifikatutako indarkeria matxistaren biktimekin harremanetan jartzea eta zerbitzu bereziak eskaintzea (adibidez, etxetik alde egiteko aukera, etab.).\nBoluntarioen sarea: funtzionamendua aztertzea eta baloratzea, eta herritarren artean zabaltzea.\nAdinekoen egoitzen egoeraren jarraipena: adinekoen egoitzetatik iristen diren albisteak, publikoak zein pribatuak, oso kezkagarriak dira. Horregatik, beharrezkoa ikusten dugu gure adinekoen egoitzek udalerrian eta itunpekoetan (Elorduy) duten egoeraren berri ematea, medikuen asistentziarik edo bestelako premiarik ezean, Udaletik erantzun bat bideratzeko.\nOsasun-langileei eta zaintza-langileei etxebizitzak eskaintzea: osasun- eta zaintza-langileek egoera oso larria eta konprometitua bizi dute, eta batzuek udaletara ere deitu dute laguntza eske, etxebizitza bat edo lo egiteko leku bat eskatuz.\nAukera hau eman behar diegu osasun eta zaintza arloetan lan egiten duten langileei (Udala, Uribe Kostako Mankomunitatea, Urdulizko ospitalea.).\nUdalak edo mankomunitateak izan ditzakeen erabilerarik gabeko etxebizitzak aukera bat izan daitezke, baina ez da aukera bakarra: Sopelako hotel, ostatu turistiko eta ostatuekin harremanetan jartzea eta akordio batera iristea ere posible da, edo posible litzateke, halaber, herritarrei auzolanera deitzea, hau da, hutsik dauden etxebizitzak dituztenei, osasun eta zaintza arloko langileen esku utz ditzaten beren borondatez.\nEgoera horrek eta sortutako beharrek osasun arazo bati erantzuten diotenez, Osasun Sailari eska dakioke gastu horien kargu egiteko.\n4. Neurri ekonomikoak\nPremiaz eztabaidatzea Udalak diru-laguntzen deialdi bat egin dezakeen partikularrei, familiei, herriko saltokiei eta ostalariei diruz laguntzeko, COVID-19ren ondoriozko egoerak eta bilakaerak eraginda. Aztertu beharreko elementuak: emateko irizpideak, partidaren zenbatekoa eta helburua, aurrekontua aldatu beharra, etab., Udalak gaur egun eskaintzen dituen gizarte-izaerako laguntzak ere berrikus daitezke (oinarrien eta partiden berrikuspena, hartzaileen kopurua handitzeko), egoera berrira egokituz. Bide beretik, Uribe Kostako Mankomunitateari Gizarte Larrialdietarako Laguntzen partida handitzeko eskatzea.\nSopelako merkatarien Elkartearekin larrialdietarako deialdi telematikoa egitea, epe laburreko egungo eta etorkizuneko egoera aztertzeko eta Sopelako merkataritza biziberritzeko beharrezko neurriak aplikatzeko, aldizkako lankidetzaren oinarriak ezarriz.\nUdalak Sopelan irekita dauden funtsezko saltokiak bere web orriaren, sare sozialen eta komunikabide analogikoen bidez argitaratzeko aukera aztertzea.\nUdalaz gaindiko diru-laguntzak: Estatuaren, Autonomia Erkidegoaren eta Bizkaiko Foru Aldundiaren laguntzei buruzko informazioa eta aholkularitza merkatarientzat (enpresa txiki eta ertainak, autonomoak), bai eta herritarrentzat ere, oro har, diru-laguntza horiek aztertuta. Galderak posta elektronikoz edo telefonoz bideratu daitezke, eta informazioa webgunearen edo bandoen bidez.\nZergak: udal-zergak eta -tasak ordaintzeko epeak luzatzea, ordainketa zatikatzea, interesak ez aplikatzea, etab.; konfinamenduan zehar zerga-kitapena ezartzea ekonomikoki kaltetuenak diren sektoreentzat (ostalaritza eta merkatarien kasuan, hondakinen tasei, zaborrei, bide publikoaren okupazioari, OHZri eta abarri dagokienez). Une honetan zerga horien ordainagiriak izapidetuta badaude, horiek adostutako zenbatekoan itzultzeko aukera ematea, zergaren ordainketa geroratzea ahalbidetuz, geroratze-errekargurik eskatu gabe.\nUdalaren egoera ekonomi-finantzarioaren azterketa, Koronabirusaren krisiak Udalaren gastu eta inbertsioetan izan dezakeen eragina aurreikusiz.\n5. Herritarren segurtasuna:\nUdaltzaingoak, osasun-alarma horren ondoriozko kontrolak ezartzean, jarrera adeitsua eta herritarrengandik gertukoa izango du. Arretaz entzungo ditu herritarraren mugimenduaren edo establezimenduaren edo lantokiaren irekieraren inguruabarrak eta arrazoiak, eta hori frogatzen duen dokumentazioa aztertuko du. Horren aurrean zehapen-ekimena hartu behar badu, ez du presazko jarrerarik izango, ezta mehatxagarria, ez larderiatsua ere, ez ahozkoa, ez are gutxiago fisikoa, alarma-egoeran emandako aginduak urratzeagatik izan bada ere.\nAurrekoak indar handiagoa hartzen du osasun-zirkunstantziengatik (buruko gaixotasuna, autismoak, depresioak, minak edo gaixotasun fisikoak, diabetesa, errehabilitazioak …) edo lan-baldintzengatik (etxeko edo zaintzako langileak, kasu askotan kontraturik gabe …) entzierroa erabat mantendu ezin duten pertsonak direnean. Herritarrei arreta emateko orduan, baldintza horiek kontuan hartuko dira, batez ere beren ezaugarri fisiko edo intelektualengatik, hizkuntza ez jakiteagatik edo antzeko inguruabarrengatik kalteberak izan daitezkeen kolektibo edo pertsonei dagokienez.\nZehapen-prozesuak irekiko dira, soil-soilik, funtsezkoak ez diren establezimenduak ixten direnean edo etxera itzultzeko aginduei jaramonik ez egiteagatik, arauzko jakinarazpen baten bidez.\nUdaltzaingoa herritarrekin komunikatzen denean (komunikazio presentziala, idatzizkoa, megafonia …), herritarren jarrera zibikoei eta arduratsuei balioa ematen saiatuko da, eta horiek goraipatu egingo ditu krisiaren kudeaketan laguntzeko.\nUdaltzainek beharrezkoak diren segurtasun pertsonaleko neurriak eta ekipamenduak erabiltzeko eskubidea eta betebeharra izango dute. Horretarako, erakundeek beharrezko materialak edo neurriak eman beharko dizkiete (azpiegiturak edo autoak desinfektatzea, lankideekiko isolamendu-neurriak …), bai eta kutsaduraren aurkako testak eta probak eskatzeko eskubidea eta emaitzaren ondorioz beharrezkoak diren laneko babes- eta osasun-neurriak hartzeko eskubidea ere. Era berean, egoera hori luzatzen den bitartean, kontuan hartuko dira lan-txanden proposamenak edo zerbitzuaren berrantolaketa, kutsadura saihesteko eta behar bezala emateko; planteamendua egingo dute udaltzaingoko buruzagitzak eta arduradun politikoek, eta langileen batzordearekin partekatuko dute.\nUdaltzaingoko buruak udalaz gaindiko segurtasun-batzordeetan parte hartuko du, Udaltzaingoaren izenean, osasun-krisiaren aginduei buruzko irizpideak eskualdeko gainerako udaltzaingoekin eta Ertzaintzarekin koordinatzeko. Bilera horiei begira, herriko diagnostikoa eta bileretatik eratorritako neurriak edo konpromisoak alkatearekin edo segurtasuneko zinegotziarekin kontrastatu eta landuko dituzte.\n6. Beste neurri batzuk\nEkitaldien Agenda aldatzea, bertan behera gera ez dadin: egoera hori uneren batean amaituko da; beraz, programatutako edo programatu gabe dauden ekitaldiak (sozialak, kulturalak edo kirolekoak) atzeratzea proposatzen da, ahal den neurrian arintzeko enpresentzako eta Udalarentzako kalte ekonomikoak eta herritarrentzako kalte sozio-kulturalak.\nKultura-dinamizazioa: Kurtzioko langileek sare sozialen bidez bidali ahal izango lituzkete ideiak, herritarren kultura-aisialdia bideratzeko. Telesailak proposatu, balkoitik balkoira kantatu, online kontzertuak antolatu... Sopelako kultur eragileen laguntzarekin koordinatu daitezke ekintza horiek. Gauza bera egin daiteke kirol jarduerarekin, Udaletik koordinatuz herriko kirol taldeei edo bestelako profesionalei, fisioterapeutei, "On-line" aholkuak edo eskolak emateko aukera.\nAdierazpen instituzionala: alderdi politikoen adierazpen bateratua, Gobernu zentralari eskatuz, besteak beste, hipotekak, autonomoen tasak, alokairuak edo beste ordainketa batzuk (pobrezia energetikoarekin lotutako gastuak, adibidez: argia, gasa) etetea, atzeratzea edo murriztea eta eragile ekonomiko jakin batzuei (enpresa txiki eta ertainei eta autonomoei) finantzatzea.\nHerritarrak aktibatzea: EH BILDU prest dago bere militantzia aktibatzeko eta Sopelako beste kolektibo sozial batzuk aktibatzen laguntzeko, Udalak krisi honi aurre egiteko egokitzat jotzen dituen jardueretan laguntzeko, betiere Udalarekin koordinatuta eta segurtasun-neurri guztiak errespetatuz.\nOharra: hemen duzue esteka proposamenak sarean ikusteko!


‘Artea oinez’ erakusketa artistikoa Iruñeko Kondestablen ikusgai - KULTUR SHAREA\nJose Luis Zumeta, Dora Salazar edo Nestor Basterretxearen obrak ikus daitezke, besteak beste.\nNafarroa Oinez jaiaren edizio berriari begira, Lizarra Ikastolak Artea oinez izeneko erakusketa artistiko berria antolatu du, eta Iruñeko Kondestable Jauregian dago egun hauetan ikusgai. Erakusketa honek 100 artelan eta artxibo-material baino gehiago biltzen ditu. Obrek XX. mendearen amaieratik gaur egunera arte sortutako arte-adierazpenen aniztasunaren berri ematen dute.\nAntolatzaileek azaldu dutenez, edizio honetako ardatz nagusiak egunerokoa eta bere garrantzia da, hausnarketa eta pentsamendu kritikoa eragiten dutenak. “Errepertorio garaikidea 80 artista baino gehiagoren proposamen bikainen protagonista da, honako diziplina hauetan: eskultura, margoa, marrazkia, instalazioa, grabatua, bideoa, argazkia, inprimatze-digitala eta teknika mistoak”.\nLan gehienak korronte abstraktuan koka daitezke, baina haien artean badira ere figuratiboa, espresionista, hiperrealista, sinbolista, informalista, eta abar. Hauekin batera, azken joerak eta etorkizun oparoko gazteen proposamenak ere badaudela nabarmendu dute.\nArtisten artean 36 nafarrak dira. Aurtengo ediziorako hamaika sinadura berri gehitu dira, horietatik zazpi emakume artistenak. Hala, erakukusketa honetan Jose Luis Zumeta, Dora Salazar edo Nestor Basterretxearen obrak ikus daitezke, besteak beste.\n“Artistek euren obrekin transmititu nahi izan digutenaz soseguz gozatzeko” gonbita egin dio publikoari Josu Sueskun Lizarrako Ikastolako zuzendariak, eta “pribilegiotzat” jotzen du sorkuntza horietara hurbiltzeko aukera, “gure zentzumenak suspertzen, hezkuntza garatzen eta irudimena elikatzen dutelako”, adierazi du.\nBestalde, erakusketaren bidez, edizio bakoitzean artista bat omentzen da. Aurten, Lorea Alfaro aukeratu dute, artista eta EHU-ko irakaslea eta Lizarra Ikastolako ikasle ohia, Artea Oinez-en historian omendu diren sortzaile guztien artean gazteena da.\nArtea oinez apirilaren 28ra arte bisitatu ahal izango da Iruñeko Kondestable jauregian, Astelehenetik igandera 9:00etatik 14:00etara eta 17:00etatik 21:00etara.\nMaiatzetik aurrera, berriz, Lizarrako Gustavo de Maeztu Museoan ere ikusgai izango da erakusketa.\nXiberoots taldeak ‘Baga Biga Boga’ kantua sortu du Herri Urrats 2021 festarako


Luxenburgok gaur IRPHaz esango duenaren zain daude banka eta bezeroak | Ekonomia | Berria\nLuxenburgok gaur IRPHaz esango duenaren zain daude banka eta bezeroak\nEBko Justizia Auzitegiko abokatu nagusiaren iritziak krisi bat eragin lezake banka sisteman. Kutxabankek onartu du 727 milioi euro dauzkala indize horri lotutako hipotekatan\nIRPH Stop plataformaren protesta bat, artxiboko argazki batean. LUIS JAUREGIALTZO / FOKU Tamaina handiagoan ikusi\nIRPHa ez da bankuen bekaturik larriena izan, besteak beste lehentasunezko ekarpenak eta etxegabetzeak hor daudelako, baina oihartzun handikoa da hipoteken indize horrek eragin duen eskandalua, eta Europara iritsi da, Espainiako bankaren sistema lotsarazi duten beste hainbat auzien bide bera eginez. Gaur, EBko Justizia Auzitegiko abokatu nagusiak iritzia emango du bankuek duten zilegitasunari buruz Euriborra ohiko erreferentziatzat alboratu eta IRPHa hipoteketan baliatzeko. Epaitegi berak emango du ebazpena 2020ko lehen hiruhilekoan, eta ohikoena izaten da abokatuaren ildoan aritzea. Hala, banka eta bezeroak Luxenburgoko auzitegiko abokatuaren zain daude, IRPHak eragin handia baitu milaka bezeroren eguneroko ekonomian; haren aurkako ebazpen batek lurrikara bat ekar dezake bankaren sisteman.\n17.430 milioi euroren hipotekak baitaude IRPHari lotuak; Euskal Herrian, Kutxabankek atzo onartu zuen 727 milioi euro mailegaturik dituela indize horrekin. CNMV arautzaileari igorritako lehen seihilekoaren txostenean, Gregorio Villalabeitiak gidatzen duen entitateak dio «zaila» dela aurreikustea zenbatekoa litzatekeen IRPHaren kontrako ebazpen baten eragina. Kopuruez hitz egiteko, IRPHa ordezkatuko lukeen indizea jakin beharko litzateke, eta batez ere bi indizeen arteko aldea atzerako eraginez itzuli behar litzatekeen ala ez, eta zenbat erreklamazio hartu beharko liratekeen aintzat gardentasun falta horretan oinarriturik.\nIzan ere, Gipuzkoako abokatu bik hasitako gatazka judiziala Luxenburgora iritsi da, eta justizia erakunde horren abokatu nagusiak azaldu behar du IRPHa indize gardena ala abusuzkoa den. Ez da iritzi loteslea izango; hau da, gero haren iritziaren aurka ebatz dezake Europako Batasuneko Justizia Auzitegiak, baina arraroa izaten da hori; haren ildoan erabakitzea da ohikoena.\nCaixabank da IRPHarekin hipoteka gehien dituena (6.446 milioi euro); atzetik datoz Santander (4.300), BBVA (3.100), Bankia (1.600), Sabadell Guipuzcoano (831), Kutxabank (727), Liberbank (209), Unicaja (200) eta Ibercaja (50).\nEspainiako Bankuak kudeatzen duen indize ofizial bat da, eta Euriborraren atzetik erabiliena hipoteketan. Finantza erakundeek ematen dituzten maileguen interes tasen batez besteko bat da.\nZERGATIK DAGO EZBAIAN?\nBankuak orain 25 urte baliatzen hasi ziren, baina, 2013tik aurrera, ezbaian jarri zuten bezero askok. 2016an, %2 inguruan egonkortu zen, eta Euriborra, zero inguruan, negatiboan sartu arte.\nZEIN DA EURIBORRAREKIKO\nIRPHa beti izan da Euriborra baino indize altuagoa, baina azken urteetan are handiagoa egin da aldea. Abuztuan -%0,356an itxi zuen Euriborrak, eta IRPHak, %1,84an.\nZERGATIK IRITSI DA AUZIA\nEspainiako Auzitegi Gorenak bankuen alde ebatzi zuen 2017an. Esan zuen ez zela abusua, eta haren erabilerak ez zuela eskatzen gardentasun irizpide berezirik. Baina 2018an, Bartzelonako epaitegi batek Europako Batasuneko Justizia Auzitegiari igorri zion kasu bat, Espainiako Gorenaren irizpidea zalantzan jarrita.\nZER DIOTE KALTETUEK?\nBankuek IRPHaren egonkortasuna baliatzen zutela diote, eta horrekin bezeroak konbentzitzen zituztela. Azaltzen dute informazioa falta zitzaiela IRPHaren funtzionamenduaz, eta ez zekitela hura ezingo zutela aldatu beste indize batengatik (Euriborrarengatik). Espainiako Asufin elkartearen arabera, milioi bat bezero daude hipoteka batekin IRPHaren indizera lotua.\nETA ZER DIOTE BANKUEK?\nIRPHa ez dutela haiek ukitzen eta indize hori «gardentasun osoarekin» merkaturatu zutela. Espainiako Bankuak finkatzen du IRPHa, eta hark publikatzen du; hortaz, bankuek uste dute bezeroek erraz ikus dezaketela nola funtzionatzen duen.\nZER ERAGIN EDUKI DEZAKE\nZazpi bankuk 17.430 milioi euro dituzte IRPHra lotutako hipotekatan. Analistek diotenez, Europako justiziaren erabakiaren eragina 3.000 milioi eurotik hasi eta 44.000 milioirainokoa izan daiteke. Gerta liteke bankuek Euriborrarekiko aldea itzuli behar izatea, ala ez; gerta liteke kasu zehatz batzuetan bakarrik egin behar izatea hori, edota atzera eragina egotea; baita bankuen aldeko epaia egotea ere.


Greziarako proposamena – Heterodoxia\njoseba felix tobar-arbulu | 2011-10-09\nHona hemen Greziarako Mosler-ek proposatutakoa:\n(i) Lehendabizi EBZ-k erosten dituen bonoak Mosler bonoak bilakatu behar ditu, ez-ordainketaren kasuan jaulkitzaile gobernuari eskatuz hauxe legalki markatzeko: eskaera eramaileak bono horiek erabil ditzake zerga ordaintzeko jaulkitzaile gobernuari.\nMosler bonoak dauzkan EBZ-k jaulkitzailearen ordaintze ezaren aukera aldatuko dio EBZ-ri, ez-ordainketaren kasuan bezala.\nEBZ-k aukera izango luke bere jabetza eskuragarria egiteko herrialde horretako zerga ordaintzaileei saltzearren, beren zergak ordaintzeko.\nHortaz, Mosler bonoetan aldaketak ziurtatuko du herrialdeko gobernuaren zorraren EBZ-ren jabetza ‘diru ona’ dela kanpoko kreditu baloratzearen aurrean, eta EBZ-ri ordaintze ezaren prozesuaren gainean kontrola ematen diola.\n(ii) Badaude zenbait arrazoi Greziari ez uzteko ordaintze ezean erortzeko, Alemaniaren interesen alde direnak.\nGreziaren zorraren EBZ-ren erosketekin Greziari laguntzeak Alemaniako zerga ordaintzaileei ez die ezer kostatzen.\nErosketa horiek ez dira inflaziogileak, zeren zuzenki lotuta baitaude Greziaren gastua murrizteko eta Greziako zergak handitzeko, neurri biak eurogunerako indar deflaziogileak izanik.\nGreziari fondoak hornitzeak Alemaniaren esportazioak Greziara errazten ditu.\nGreziari fondoak hornitzeak ez du saritzen greziar portaera txarra. Alderantziz, Greziari prezio bat zehazten dio haren jokaera txarrarengatik.\nEBZ Greziaren zor gehienaren jabe izanez, eta, potentzialki, Mosler greziar bonoen ere, Greziak lehendabizi interesak ordainduko dizkio EBZ-ri.\nOraingo egoeran, EBZ-k Greziari fondoak hornitzeak martxan dauden austeritate neurriak eramaten ditu, zeintzuek greziar aurrekontua lehen mailako balantzean ekarriko duten.\nHorrek ondokoa esan nahi du: Greziar zergek gutxi gora-behera greziar gobernuaren gastuak berdinduko dituztela, interesak kontuan hartu gabe, azken horiek neurri handian EBZ-ri ordainketak izango direlarik.\nHortaz, baldin eta ordaintze eza permititzen ez bada, greziar gobernuaren gastua murriztuta izango da berak zergapetzen duenera, eta gainerako zerga errentak behar izango dira batez ere EBZ-ri interesak ordaintzearren.\nBaina ordaintze eza errazten bazaio, Grezia behartuta egongo da soilik zerga errentetatik gastatzeko, eta zor barkamenak bereziki EBZ-ri beste moduan baino interes baxuagoak ordaintzea esan nahi izango du.\nGainera, ordaintze ezeko egoeran egoten den bitartean, esan daiteke greziar bonodunak estualditik aterata daudela; orduan, euroguneak ondokoak gogoan hartu behar ditu:\na) EBZ-k greziar bonoak deskontuan erosten ditu, bonodunek, batez beste, galera bat jasan dute.\nb) EB-k, orokorki, ez du kontuan hartzen greziar bonoak erostea portaera txartzat, zeina zuzentasunez ordaintze ez batekin zigortuta dagoen.\nc) Izatez, emaitzak banku-sistemak greziar bonoen hasierako erosketetan sortutako EB-ren arautzea eta gidalerroak dira.\nBeraz, Mosler-en ustez, Grezia ordaintze ezean erortzen ez uzteko arrazoi nagusia da neurri horrek Alemaniaren eta EB-ren urrunagoko xedeari balioko diola:\ni) EBZ-ri politika fiskalaren kontrola transferitzea sostengatzen du.\nii) Deflaziogilea da, monetaren balioaren sostengua lagunduz.\niii) Greziatik eta EBZ-tik abian den errenta fluxua hornitzen du.\nOhartu, hala ere, orain dela ez asko ez zela onartu ondokoa, hots, EBZ-k ez duela inolako muga nominalik txekea idazteko.\nOrain onartu da EBZ, monetaren jaulkitzailea izanik, ez dagoela errentak murriztuta. Ondorioz, Mosler-en laguntzaz ikusi den moduan, Greziari ordaintze ezeko egoeran erortzeko ez uztea helburu publikorako aukerarik hoberena da.


DANNY RED and IRREGULAR ROOTS | Txapel Reggae\nDANNY RED and IRREGULAR ROOTStxapelreggae2017-05-25T06:28:04+00:00\nLondresen jaioa, Danny Red artistak bere haurtzaroko une asko igaro zituen Jamaikan, non reggae musikarekiko maitasuna jorratu zuen, sound system munduarekin nolabaiteko lotura sortuz. 1980an City Dread taldeari batu zitzaion DJ gisa, Fine Style Crew-ren parte izanik.\nHasierako lanetan Danny Dread izenpean ezagutu zitzaion eta ondoren, bere lehenengo lanak erakusteko Europa mailako kontzertuetan General Kelly ezizena erabili zuen. Azkenik gaur ezautzen dugun Danny Red handian bilakatzeko. 1990an hasi zen abeslari moduan hezitzen, inoiz jatorriak ahaztu gabe.\nBere arrakasta “I Don’t Care” diskoarekin jarraitu zuen eta Columbia Records ospetsuaren lehen reggae roots artista izan zen. Beraiekin batera “Riddimwise” albuma kaleratu zuen 1994an eta urte batzuk beranduago, Roots & Culture artista onena izendatu zuen Britaniako reggae industriak. Azken urteetan Europa mailako produktore gorenekin lan egin du, arrakasta itzela jaso duten hit izugarriak ateraz, halan nola, “Jahovia” edo “Rasta We Rasta”, dantzalekuetan uneoro entzun daitezkeen abestiak eta Txapel Reggae edizio berri honetan gozatuko ditugunak.\nKontzertu berezia ikusteko aukera izango dugu, izan ere, eszenatokian Irregular Roots bandarekin batera igoko da, Espainia mailan roots musika jorratzen egungo erreferentzia eta berarentzako erreferente bihurtutakoak hurbiltzen den bakoitzean.\nRoots & Dub reggae banda 2010ean sortu zen, Zaragozatik datoz eta aurtengo Txapel Reggae jaialdirako eginkizuna zuzenean duten balioa erakustea da. Ikuskizunean Armintzako entzulegoari lehen LP-a aurkeztuko diote, duela urtebete ateratakoa eta soinuaren purutasunagatik aipagarria. Izan ere, reggae ugari, lipar ezin hobeak, kontzertuak eta lan nekezak eraginda, lehenengo disko hauxe da lortutako emaitza, Nacho norberak Irregular Studio-n produzitutako lana, hain zuzen.\nTaldea bost musikarik osatzen dute, We&Dem, Jahsta edo Freedom Vibration bandetan ibilitakoak, guztiek amankomunean dute soinu analogiko, roots distira, Dj toating estiloa edota dub musikarekiko maitasuna.\nZalantzarik gabe, musikari hauen esperientzia artistikoak jarri du banda Espainia mailan erreferente gisa topatzera, gainera, atera berri duten LP diskoak izugarrizko bultzada eman die. Horretaz gain, Irregular Roots taldeak backing band moduan jorratzen ditu lan erdiak, esperientzia ikaragarriak biziaraziz Roberto Sanchez, Ben Jammin edo Danny Red musikari ospetsuekin jotzean, azken hau aurtengo Txapel Reggae jaialdian aurkituko duguna.


Ibili nirekin! – Kale Argia\nAhal dudanean, asko gustatzen zait nire lagun Martinekin mendira joatea. Azken urteotan mendi askotara joan gara; eta beti izaten da denbora berezi bat, non naturaz gozatzeaz gain, lasai hitz egin dezakegu. Mendian beti dago barre egiteko, isilik egoteko, eta gustuko ditugun gaiei buruz hitz egiteko denbora.\nEta egia esateko, urte hauetan elkarrekin sortu dugun adiskidetasuna, igotzen ditugun mendiak baino askoz gehiago baloratzen dut.\nHasiera liburuaren lehen kapituluak irakurtzean, harrigarria iruditzen zait pertsona batek Jaikoarekin adiskidetasun hain berezi bat izatea. Eta pertsona honek Henok du izena.\nHasiera liburua 5:24k dio:\n“eta Henok Jainkoarekin ibili zen”\nJainkoari bizkarra eman zion belaunaldi baten erdian, Henokek, beste modu batera bizitzea erabaki zuen; Jainkoarekin ibili zelako. Hau da, Jainkoarekin adiskidetasun bat izan zuen, eta fedeko bizitza bat bizi izan zuen.\nEta bizimodu honek Jesusek bere dizipuluei egindako gonbidapena gogorarazten dit. Markosen ebanjeliok dio:\n“Jesusek, Galileako aintzira-bazterrean zehar zihoala, Simon eta honen anaia Andres ikusi zituen sareak uretara botatzen, arrantzaleak baitziren. Jesusek esan zien: «Zatozte nirekin eta giza arrantzale egingo zaituztet».\nHaiek, besterik gabe, sareak utzi eta jarraitu egin zioten.” (Markos 1:16-18)\nAtentzioa deitzen didan lehenengo gauza da Jesusek arrantzale xume batzuk deitu zituela berari jarraitzeko. Eta hori iraultzailea zen, izan ere, garai hartan erlijio-maisu handiek pertsona prestatuenei deitzen zieten, «Elite akademikoan» zeudenei besterik ez.\nBaina Jesusek gizarte klasista baten arauak hautsi zituen berriro ere, eta arrantzale xume batzuk aukeratu zituen, klase garaienetara iritsi ez zirenak, periferian bizi zirenak. Eta Jesusek arrantzale hauek gonbidapen berezi batekin deitu zituen: “Jarraitu niri”. “Nirekin ibili» esatea bezala zen. Ezagutu nazazu, nire laguna izan, jarraitu nire irakaspenak eta nire bizimodua.\nJainkoarekin beste era batera erlazionatzen ikastea zen, hipokresia, erlijio eta giza tradiziorik gabe. Eta lagun hurkoa zeure burua bezala maitatzen ikastea ere bazen, besteak zu tratatzea nahiko zenukeen bezala tratatuz.\nEta Andreik eta Pedrok dena utzi zuten haren atzetik joateko, eta Maisu Handiarekin ibiltzeko gonbidapena onartu zuten. Haien beldur eta porrotez gain, Jesusek gidatu, zuzendu eta zaharberritu egin zituen. Eta Jainkoaren aintza Jesusengan erabat argi ikusi zuten! Jainkoaren ezaugarri berberak Jesusengan! Henok bezala, haiek ere Jainkoarekin ibili ziren.\nEta are gehiago Jesusek esan zien «gizonen arrantzale» izango zirela, haiek ez baitzuten albiste on hori gorde, baizik eta jende eta herri askorekin partekatu zuten, eskale batek beste eskale bati ogia non aurkitu duen esaten dionean bezala.\nEta gaur egun, Jesusek leku guztietako emakume eta gizonei deika jarraitzen du.\nArgi- bide honetan, Jesusek zure barne iluntasuna argitu nahi du zure bekatu eta miseriak garbitzeko, bizi berri bat emanez.\nJustizia bide honetan, Jesusek zure herriko eta beste herri batzuetako kaleetan ibilarazi nahi zaitu, benetako maitasuna praktikatuz eta justizia bilatuz.\nMaitasun-bide honetan, Jesusek adiskidetasun-gonbidapena egiten dizu.\nEta askatasun-bide honetan, gaur Jesusek gonbidapen paregabe hau egiten dizu: “Jarraitu niri!”


Edukiontzi sistema ezartzea "arrakastatsua" dela esan du PSE-EEk : Oarsoaldeko Hitza\nEdukiontzi sistema ezartzea "arrakastatsua" dela esan du PSE-EEk\nUrtebete bete da ezarri zenetik; lezoarrek hondakinak bereizteko "inplikazio handia" dutela esan du Jose Angel Sanchezek, "nahiz eta gutxiengo batek ez duen betetzen"\nAltamiran hasi ziren edukiontziak berriro jartzen.\nIrailaren 18an urtebete bete zen hondakinentzako edukiontzien sistema Lezon berriro ezarri zutenetik. Herriko Ingurumen zinegotziak, Jose Angel Sanchezek (PSE-EE), balorazio positiboa egin du. Lezoarrak zoriondu ditu, hondakinak bereizterakoan duten “inplikazioagatik”. “Esfortzu hori”, esan du Sanchezek, “ezin du orbandu gutxiengo batek herria txukun mantentzeko duen gogo ezak”.\nAltamiran urtarrilean hasi eta herri osora zabaldu zen pasa den urteko irailean. Sanchez: “Bidea ez da erraza izan, oztopoak asko izan dira. Denborak arrazoia eman digu bosgarren edukiontziarena sistema eroso, garbi eta ekonomikoki bideragarriena dela esaten dugunoi”.\nAtez ateko sistemaren datuak hobetzen dituztela ziurtatu du Ingurumen zinegotziak. “Pasa den abuztuan, sistema honekin, %74,6ra iritsi ginen, atez atekoarekin baino altuagoa. Datu horrekin atez atekoaren aldekoen argudio nagusia bertan behera geratu da. Gainera, lezoarren beharretara hobeto egokitzen da”.\nEmandako datua ona dela iritzi duen arren, Sanchez ez da horrekin konformatzen, eta are altuagoa izatea nahi du. “Horretarako hobekuntzak egin behar dira: hondakinak jasotzen dituen enpresa eta errepidea garbitzen duena koordinatu behar dira; kontzientziazio kanpainak modu jarraian egin behar dira; eta herritarren laguntza beharrezkoa da, batez ere ordutegiak errespetatzeko”.\nEuropako zuzentarauaren arabera, 2020rako hondakinen %50 birziklatu behar da. “Gipuzkoak %49 du, eta Errenteriak %62. Gure lana, lau bilketa puntu eta 34 edukiontzi puntu jartzearekin, oso positiboa dela uste dut”, gaineratu du.\nHondakinen gaia “arantzatsu” bezala definitu du: “EH Bilduk atez atekoa jarri zuen aurreko agintaldian. Aro hori duela urtebete itxi genuen, eta argi geratu zen zentzugabekeria bat zela. Espero dugu sekula ez itzultzea”.


Beste karabana bat iparraldera | Mundua | Berria\nBeste karabana bat iparraldera\nHondurastik mila lagunez osatutako iheslari talde bat atera da, indarkeriatik eta pobreziatik ihesi. Pentagonoak irailera arte luzatu du mugan 2.350 militar gehiago izateko misioa\nHondurasko familia bat, atzo goizaldean, iparralderako zeharkaldia abiatzen, San Pedro Sulan. GUSTAVO AMADOR / EFE Tamaina handiagoan ikusi\nSan Pedro Sulatik beste karabana bat abiatu zen atzo iparralderantz. San Pedro Sula Hondurasko hiri arriskutsuena da. Kalean, batez beste, hamabost gorpu agertzen dira egunero, tirokatuta edo sastakatuta. Milioi bat pertsona bizi dira hirian, eta, herrialde osoan bezala, gehienak pobreak dira: hamar lagunetik sei. Horietatik lau muturreko pobrezian bizi dira. Horrexegatik egunero-egunero abiatzen da jendea iparralderantz. Tantaka. Banaka. Oinez, kamioian edo autobusean. Etenik ez duen exodoa da.\nAtzo, baina, iragan urriaren 13an bezala, iheslariek taldean abiatu zuten zeharkaldia. Artean gaua zela elkartu ziren autobus geltokian, talde txikietan, bakarka, seme-alabekin, familia osoak; tartean, hemezortzi kidez osatutakoa. Baziren herrialdeko beste hiri batzuetatik etorritakoak. Gauean abiatu ziren, eta goizaldean beste talde bat atera zen. Guztira mila lagun baino gehiago, jakin gabe gaua non pasatuko zuten.\nGuatemalako muga zuten lehen helmuga, 120 kilometroko zeharkaldia. Tecum Umanera ondoren. Guatemalatik Mexikora, eta handik Ameriketako Estatu Batuetara. Guztira 3.947 kilometroko bidea. Tijuanan, baina, hesi bat aurkituko dute.\nHondurasen hil egiten gaituzte. Horixe izan da sareetan zabaldu den deialdiaren leloa. Hondurasko Gobernua, dena den, karabana abiatzea eragozten saiatu da. Nelly Jerez Hondurasko kantzilerordeak «engainatzen» ez uzteko eskatu die herritarrei, eta bidean «arrisku handiak» daudela ohartarazi. Juan Orlando Hernandez presidentearen gobernuak oposizioari leporatu dio karabana antolatzea ezegonkortasun itxura zabaltzeko.\nHondurasko Giza Eskubideen Sustapenerako eta Ikerketarako Zentroak, baina, migrazio eskubidea errespetatzeko eskatu dio gobernuari. Miroslava Cerpas erakundeko kideak kezka agertu du karabanan militarrak eta poliziak doazelako. «Gobernuak kriminalizazio kanpaina egin badu ere, ihes egiteko beharra handiagoa da». Cerpasek dioenez, hondurastarrak beldurrez bizi dira.\nJan Egeland Errefuxiatuentzako Norvegiako Kontseiluko idazkari nagusia bat dator iritzi horrekin. Egelandek uste du ihes egiten duten herritarren kopuruak pobrezia eta indarkeria mailen lekukotza ematen duela: «Mugetako kontrolek, guardiek eta murruek ez dituzte geldiaraziko indarkeriatik eta pobreziatik ihes egiten ari direnak».\nHondurasko Gobernuak, hala ere, poliziak bidali ditu mugara, Agua Calientera. Poliziak, berriz, jakinarazi du karabanaren ustezko antolatzailea atxilotu dutela.\nEgunero 300 lagunek uzten dute herrialdea, eta azken hiru hilabeteetan 13.000 hondurastar abiatu dira karabanetan. Urriaren 13an abiatu zen aurrenekoa, eta ondorengo egunetan beste hiru abiatu ziren Hondurastik, El Salvadortik eta Guatemalatik. Azken urteetan etenik izan ez duen exodoa klandestinitatetik atera da karabanen fenomenoarekin. Iaz arte iheslariek talde txikietan edo bakarka abiatzen zuten zeharkaldia, gauean, ezkutuan; orain, berriz, elkarrekin abiatu dute milaka kilometroko ibilbidea, egun argiz eta taldearen babesean. Aurrean, baina, mugak eta hesiak dituzte.\nTijuanan eta Mexikalin daude oraindik ere urrian abiatu ziren iheslarietako asko eta asko. Mexikoko Kalifornia Beherea estatuan daude asilo eskaera egiteko zain; 2.500 eta 3.000 hondurastar artean daude hiri horietako aterpetxeetan martxoaren amaiera arte jasoko ez duten txanda iristeko zain. Beste batzuek muga zeharkatu dute, eta beste batzuk ahalegin horretan atxilotu eta deportatu dituzte.\nPentagonoak, bien bitartean, irailera arte luzatu du mugan ezarritako operazio militar berezia. Donald Trumpek bere kabuz erabaki zuen iragan urrian mugara 2.350 soldadu gehiago bidaltzea, karabana iristear zenean. Orotara 5.800 militar daude mugan. AEBetako administrazioaren parte batek, bestalde, itxita jarraitzen du, presidenteak ez baitu lortzen demokraten babesa mugan eraiki nahi duen harresirako. Trumpek 4.700 milioi euro nahi ditu «harresi eder bat» egiteko, eta, demokraten ezezkoa dela eta, abenduaren 22an administrazioaren %25 itxi zuen.


Arropa erosi beharrean, alokatu — Gaztezulo\nArropa erosi beharrean, alokatu\nArropa erosi beharrean, alokatu H&M kateak alokairu sistema jarriko du martxan, froga moduan. https://www.gaztezulo.eus/albisteak/arropa-erosi-beharrean-alokatu https://www.gaztezulo.eus/albisteak/arropa-erosi-beharrean-alokatu/@@download/image/hm-alquiler-01-635x480.jpg\nH&M kateak alokairu sistema jarriko du martxan, froga moduan.\nJo armairura eta zenbatu; zenbat dira soilik behin edo gehienez bitan jantzi dituzun arropak? Zentzugabekeria hutsa, ezta? Baina zenbat gozatu zenuen jantzitako egun bakar horretan.... halakoak ekiditeko formula berri bat jarriko dute martxan; arropa alokatzea.\nJantziak alokatzearena ez da gauza berria, baina lehen aldiz, H&M bezalako nazioarteko arropa marka erraldoiak jarriko du martxan. Badirudi fast-fashionaren zentzugabekeria ulertzen hasiak direla; gauzak horrela, 2012tik egun arteko galtza, beroki, soineku eta gainontzeko jantziak alokatzeko sistema jarriko dute Stockholmen, froga moduan.\nAlokatzeko, markaren "lagun" bilakatu behar dira bezeroak, 33 euroko kuota ordainduta. Trukean jasangarriak diren bildumetako arropak alokatzeko aukera izango dute, ekonomia zirkularra martxan jarriz. Horrekin batera, kaletutako arropak konpontzeko zerbitzua ere jarriko dute martxan.\nH&M ez da arropa alokatzeko proposamena egitera animatu den bakarra; Urban Outfitters, Banana Republic edo American Eagle ere ari dira. Dena den, aitzindaria Rent the runway da, 2008an sortua.


BIDASOA XXI WATERPOLO TALDEEK GARAIPENAREKIN HASI DUTE DENBORALDIA : KIROLETIK\nBIDASOA XXI WATERPOLO TALDEEK GARAIPENAREKIN HASI DUTE DENBORALDIA\n10 Aza, 2020 Irun, Natacion, Waterpolo, Bidasoa XXI, Kopa EH\nEuskal Herriko Kopako lehen jardunaldian, emakumezkoek Urbat taldeari irabazi zioten; gizonezkoek, ordea, Easo waterpolo taldea menderatu zuten.\nEskualdeko kirol talde gehienak geratuta daudenean, Bidasoa XXI klubeko Waterpolo taldeek denboraldiari ekin berri diote. Bi taldeak maila absolutuan aritzen dira, hain zuzen ere, Euskal Herriko Kopako lehen jardunaldia jokatuko dute asteburu honetan.\nEmakumezkoen taldeak, duela hilabete bat maila nazionalean sartzeko abagunea izan zuen, baina Bartzelona ahaldunaren aurka jipoia jaso ondoren, aurten ere Euskal Herriko Kopan arituko dira. Era ezinhobean hasi dute denboraldia; izan ere, Azken Portun jokatutako denboraldiko lehen jardunaldian, Eibarko Urbat Waterpolo Taldea 18-12 garaitu zuten. Aurreko urtean ligako txapeldun bilakatu ziren eta aurten ere helburu bera lortzeko determinazioarekin hasi dute denboraldia.\nGizonezkoen taldeak zailtasun gehiago izan zituen Easo Waterpolo talde donostiarra menderatzeko. Neurketa estu batean, gol batengatik erdietsi zuten lehen garaipena, 9-8koa izan zen azken emaitza. Hain zuzen ere, aurreko urteko azken neurketa Easo taldearen aurka izan zen; orduan, donostiarrak hiru goleko aldeaz garaile atera ziren.


Kontsulta Erantzunak - Premia Fundazioa\nHasiera Kontsulta erantzunak\nReward Foundation-ek sexu- eta maitasun-harremanen ikerketen funtsezko garapenak eta Interneteko pornografiak sartutako arazoak ezagutzera ematen laguntzen du. Hori egiten dugu gobernuaren eta industriaren kontsultetan lagunduz. Orrialde hau gobernuaren kontsulta prozesuetarako egin ditugun bidalketen berri ematen da.\nReward Fundazioak lagundutako beste edozein kontsulta ikasten baduzu, jar zaitez gurekin e-posta.\nHona hemen gure ekarpenetako batzuk ...\n26eko martxoaren 2021a. Reward Foundation-ek Erresuma Batuko Barne Bulegoari erantzun zion Emakumeen eta Nesken aurkako Indarkeria Estrategia Kontsulta 2020. Erantzuna eskuragarri dago Saritutako Fundazioa.\n8 Abendua 2020. Darryl Mead-ek Eskoziako Gobernuak deitutako kontsultari erantzun zion Berdin segurua: gizonezkoek prostituzioaren eskaera zalantzan jartzeko kontsulta, prostituzioarekin lotutako kalteak murrizteko lan egiten eta emakumeak ateratzen laguntzeko.. Gure erantzunak Eskozian eredu nordikoa hartzea onartu zuen Nordic Model Orain!\n22 Uztaila 2019. TRFk erredakzio prozesuan lagundu du NATSAL-4 inkestan erabiliko diren galderak zehazteko. Sexu Jarreren eta Bizimoduen Inkesta Nazionala Erresuma Batuan dago 1990 geroztik. Munduko bere motako inkesta handienetako bat da.\n28 Urtarrila 2019. Mary Sharpe-k erantzun osoa eman zion Commons Hautaketa Batzordeak teknologia murgiltzaileen eta mendekotzaileen hazkundeari buruz egindako ikerketari. Ikerketa Digital, Kultura, Komunikabide eta Kirol Sailaren barruan egin zen. Erresuma Batuko Parlamentuak argitaratu beharko luke etorkizun hurbilean.\n16 Uztaila 2018. Eskozian Emakumeen eta Nesken Lehen Ministroaren Aholku Kontseilu Nazionalak emakumeen gaiei buruzko kontsulten erantzunak gonbidatzeko programa iraunkorra hasi du. Gure lehen eskaintza sexu jazarpenaren eta pornografia erabileraren arteko loturei buruzkoa izan zen.\n6 Abendua 2017. TRF-k Erresuma Batuko Internet Segurtasun Estrategiaren Liburu Berdearen Kontsultari erantzun zion. Digitala, Kultura, Komunikabideak eta Kirol Saileko Interneteko Segurtasuneko Estrategia Taldeari gutuna bidali genion Ekonomia Digitalaren Legeari egindako proposamenei buruz. Gure jarrera da Erresuma Batuko Gobernuak legez kanpoko gauzak lineaz kanpoko sarean ere legez kanpo uzteko konpromisoari eutsi behar diola. Funtsezko arloak pornografia bortitza eta argazkirik gabeko haurren sexu abusu irudietarako sarbidea kentzea dira.\n11 June 2017. Mary Sharpek emakumeen eta nesken aurkako indarkeria prebenitzeko eta desagerrarazteko Eskoziako Estrategiari kontsulta erantzuna eman zion. Gure erantzuna Eskoziako Gobernuak argitaratu du .\nApirilaren 2017. Saritutako Fundazioa baliabide gisa agertzen da, gure etxeko orrialdean dagoen estekan Haur eta Gazteentzako Interneteko Segurtasunerako Ekintza Plan Nazionala Eskoziako Gobernuak argitaratua.\n8 martxoa 2017. TRF-k idatziz bidali zuen Kanadako Parlamentuak gazteei pornografia bortitzak osasunean dituen ondorioak ikertzea. Hemen dago eskuragarri English Frantziako. Gure bidalketak aipatu egin zuen Disidentzia txostena Batzorde kontserbadoreek prestatutakoa.\nOtsaila 2017. Eskoziako Gobernuak Eskoziako eskoletan Hezkuntza Pertsonal eta Sexualeko curriculumaren etorkizunari buruz 100 hitz bidaltzeko gonbitea egin zuen. Reward Fundazioaren aurkezpena 3. zenbakia da hemen.\n11 otsailak 2017. Mary Sharpe eta Darryl Mead-ek interneteko pornoari buruzko prestakuntza ekitaldi bat eskaini zieten 15 gazteei Young Scot-eko 5Rights programako interneteko pornografiak Eskoziako gazteengan izan zuen eraginari buruz. Hau argitaratu zen kontsulta prozesuaren parte izan zen 5Rights Youth Batzordearen Eskoziako Gobernuaren azken txostena maiatzaren 2017.\nUrria 20 2016. Mary Sharpe eta Darryl Mead-i sinposio batera gonbidatu zituzten 'Haurren segurtasuna linean: jokoaren aurretik mantentzea' Westminsterreko Portcullis etxean. Ekitaldia Erresuma Batuko Parlamentuko Familia, Jaun eta Commons Familia eta Haurrak Babesteko Taldea antolatu zuen, Ekonomia Digitalaren Lege Proiektua Erresuma Batuko Parlamentuan zehar onartzen laguntzeko. Sinposioaren inguruko gure txostena eskuragarri dago hemen. 2016-n lehenago Kultura, Komunikabideak eta Kiroletako Zuzendaritzak zuzendutako Bill Online kontsulta egin genuen.\n9 martxoa 2016. The Reward Foundation-ek Australiako Senatuaren ebidentzia idatziarentzako deiari erantzun dio "Erditzearen pornografia sarbidea Interneten bidez Australiako haurrek kaltetuta". Argitaratu zen 284 bidalketaren forma zertxobait idatzita dago eta saioa hastean ikusi daiteke Australiako Parlamentua webgunea.


Durango, urteroko erromeria\nBizkaie! 2003-12-15 00:00 eretxia\nMilitantziak bultzatuta kulturea salbauko ete dogu? Azken urte honeetan inpresinoa hartu dot ez ete dan lagun asko Durangora joango "joan behar dalako". Eskaparate bihurtu da Durangoko azokea, euskal kulturearen eskaparatea. Baina ez dakit nik eskaparate eder horren atzetik gure kulturearen ahultasun batzuk ez ete doguzan ezkutetan. Entzun izan dogu aurtongo urtea petrala zala salmenten aldetik. Durangoko Azokara bitartean bai behintzat. Hori entzunda, bat baino gehiago harritu egin da. Sekulako gorakadea izan dau kulturearen industriak Euskadin azken urteotan. Kalidade handiko idazleak ...\nBizkaie! 2003-12-01 00:00 eretxia\nEz naz ni izango popularren defendatzailea, baina onartu behar da Euskal Herrian bizi dogun egoereak ez dauela laguntzen maila oneko politiko konstituzionalistak sortuarazoten. Preparazino eskasa, berba egiteko erreztasunik eza eta diskurso sinple baino sinpleagoa agertu izan dabe euskal politiko konstituzionalistek. Ez doguz ezustekoan hartu, beraz, hauteskundez hauteskunde Euskadin euki dabezan porrotak. Euren gabeziak ikusita, ahalegindu izan dira Madriletik entzute handiko morroiak ekarten, bai zerrendaburu legez eta bai mitinetarako amu modura. Ahalegin horreek ez dira bape eragingarriak izan alderdi konstituzionalentzat. Katalunian ...\nBizkaie! 2003-11-15 00:00 eretxia\nLehenengo eta behin, Letizia dibortziatutako emakumea dala entzun dogu. Eta zer? Hamaikatxu bikote desegiten dira Estaduan zehar. Makina bat andra dagoz han hemenka euren bizitza berregin gurean eta ez daukie edozein gizon aukeratzeko eskubiderik? Zalantza barik, bai. XXI. gizaldian gagoz, zorionez. Hori bai, akordetan naz zelako katramilak izan ziran Feliperen aurreko neskalagunen bizimoduaren gainean. Neska horreen gurasoak bananduta egozala, horreetako batek azpiko arroparen desfileak erdi biluzik egin izan dituela eta Amatxu bihotzekoa! zer eta luteranoa zan bera. Jarrera ezin atzerakoiagoa ...\nTxin txin, diruaren hotsa…\nBizkaie! 2003-11-01 00:00 eretxia\nPresino ugari sufriduko dabez Euskal Erakundeek euren egitasmo politikoa aurrera eroan gura izateagaitik. Diruaren kontua Madrilgo Gobernuaren beste atxaki-eraso bat besterik ez da. Gogoan dogu oraindino, azken hauteskunde autonomikoen aurrean izandako erasoaren ondorioa. Orain datorren ekaitzak, ostera, txiki itxiko dau ordukoa. Zelako ondorioak ekarriko ete ditu oraingo erasoak? Iñaki Atxutegi\nEuskadi erditzeko bidean dago. Bikotxak ete?\nBizkaie! 2003-10-01 00:00 eretxia\nEz dau inork ezer argi esaten, baina nire buruagaz berbetan nabilenean, aitortu egiten dot Legebiltzarrak erdituko dauen umea EAJk erdituko dauena bezain inportantea izango dala euskal gizartearentzako. Iñaki Atxutegi\nZentsura barria iragarkietan\nBizkaie! 2003-09-15 00:00 eretxia\nIragarkietan zenbat-gura informazino jaso geinke; iragarkion bidez konturatzen gara enpresa hau ala bestea atzerakoia dan, antxinako ideiak daukazan edota bezeroak memelotzat hartzen dituan ala ez. Beraz, era batekoa edo bestekoa izan, guk geuk ikusi eta egiaztatzen dogu eta gure esku dago promozionetan dabezan produktu horreek erostea ala konpetentziaren eskaintzea onartzea. Gizarte arduratsua eregiteari ez deutso bape laguntzen salbatzaileen beharrak. 'Borondate onenagaz' egiten diran hamaikatxu lan eta presinok murriztu egiten dau pertsona bakotxaren ardurea. Gure beharra izan beharko litzake produktuak epaitzea ...\nEtorkinen integrazinoa: derrigor egin beharreko beharra\nBizkaie! 2003-08-01 00:00 eretxia\nBatek baino gehiagok esan izan dau: herri pobreek garapen ekonomikoa ezagutu ezkero akabo pobrezia. Egia biribila da hau. Gure burua zuritzen gabilz behin baino gehiagotan alkartasunaren ganean berbaz. Baina ez ete da hoba izango lanpostu jakin eta zehatzak etorkinei artez-artez eskaintzea? Ez ete da hoba izango gizakioi zor jakuzan baldintza duinak eskura jartzea? Ez ete da hoba gaur kainaberak eskaini arrainak gaur bihar eta etzi emon barik? Iñaki Atxutegi\nAhoberokeria ala benetako mehatxua?\nBizkaie! 2003-07-01 00:00 eretxia\nDantza zaharrean gagoz barriro. 1998tik hona abertzaletasunaren kontrako erasoen ondorioz, errez eta gorritu barik onartzen dira holako mehatxuak euskal gizarte osoarena dan autogobernuaren kontra. Euskaldun eskertxarreko horreek ez dabe behar bezela eskertzen Espainak hain eskuzabalki emondako autonomia. Zigorra merezidu dabe. Baina zertan gauzatuko ete dira mehatxu horreek? Ez dago jakiterik une honetan, egia esanda. Ez dot uste Euskal Telebista edo Euskadi Irratia gure uhinetatik desagertuko diranik. Ez dot pentsetan Guardia Zibilak ikastolak zarratuko dituanik. Ez dot sinisten ertzainak etxera bueltauko ...\nBizkaie! 2003-04-15 00:00 eretxia\nEz dot esan gura herrietako lan politikoa gardena ta polita dala beti. Ezinikusiak, arazoak, eztabaida antzuak eta gainditu ezinezko arazoak be badagoz. Zelan ez? Dana dala, herri bakotxak bere dinamika ta bere martxea dauka. Badagoz giro ona baino hobea bizi dabenak eta baita giro petralean dabilzanak be. Nahikoa izaten da komunidadearen ardurak eta burukominak aurrera atara gura izatea. Askotan, esker txarrekoak dira, sarritan pagetan ez diranak. Onartezinak dira kanpoko kutsadura horreek. Onartezina da odola udal aretoetan zabaltzea. Eta ez dago ...\nInformazinoa & desinformazinoa\nBizkaie! 2003-04-01 00:00 eretxia\nBaina gu uritar sinpleak baino ez gara. Arduratzekoa izaten da txosten eta hausnarketa sakonak egiteko dagozanak sinplekeria eta topikoetan jausten ikustea. Horra Palestina, Txetxenia edota Euskal Herriaren ganean esaten dana. Nagi intelektuala oso zabalduta dagoan gaixotasuna da, eta bai mundua ulertzeko interes faltea be. Bestelako interesak, ostera, sobran dagoz munduan zehar. Iñaki Atxutegi


Tag Archives: MusikaMaster\nHasiera / MusikaMaster\nPosted by MusikaMaster Berriak\nKaixo! Hona hemen Musika Master: Bizkaian musikaren inguruan egiten diren jarduera guztien bereizgarri izan nahi duen proiektua eta marka. Musika Master-en helburua da bertako musikari guztiei, bakarlariei nahiz taldekideei, musikaren mundu nekezetik aise ibiltzeko tresnak ematea. Horra hor, Musika Master-en helburuak: Bizkaiko taldeen mugimendua agerian jartzea. Bizkaiko musikarien artean harremanak sortzea. Konponbideak eskaintzea eta musikarekin […]


€gin zaitez €rtzain! Bai zera! - Lea-Artibai eta Mutrikuko Hitza : Lea-Artibai eta Mutrikuko Hitza\n€gin zaitez €rtzain! Bai zera!\nBera bada; bera ere bai. Eta horiek guztiak ere badira. Gu xxxxxxxxx gara eta zu ere, izan zaitezke. Bai zuretzat, bai besteentzat onena nahi baduzu. Zure garapen pertsonal zein profesionalerako lanbide baten bila bazabiltza, hauxe da zure aukera. Izan zaitez ertzain. Zure etorkizuna da.\nCoca-colaren iragarkietan bezain neska-mutil aurpegi alaitsu eta atseginak. Denak gure onaren eta beraien garapen pertsonal eta profesionalaren alde.\nHalako hamaika iragarki ikusi eta entzun ditun azken asteotan.\nZazpirehun «lanpostu»-rako deialdia dago, eta, badaezpada, jakin gabe gera ez gaitezen, Eusko Jaurlaritzatik diru mordoxka bat erabili dute iragarkia han eta hemen kontratatuz, denok jakinaren gainean izateko, inork ez dezala bere bizitza pertsonal eta profesionalerako pagotxa hau galdu.\nBaditut hamaika lagun bai beraientzat, bai besteontzat onak diren lan beharrezko eta interesgarrietan aritzen direnak. Batzuk erizanak dira, beste batzuk kaleko langileak, suhiltzaileak, gizarte zerbitzuetakoak, irakasleak, medikuak, atezainak…\nLagun guzti horiek lan deialdi publikoetara aurkeztu dira, beraientzat eta besteontzat onena nahi izanik. Beraien garapen pertsonal zein profesionalaren bila. Denak deialdi publioetara aurkeztu dira, eta inoiz ez dut ikusi horien aldeko Jaurlaritzaren iragarki sorta bat prentsa idatzi, irrati, telebista edota Interneten.\nKontxo, iragarki bakar bat ere ez eta milaka pertsona aurkezten dira Osakidetza, hezkuntza, udaletxe eta abarretako oposaketetara. Agian jendeak bere benetako garapen pertsonal eta profesionalarekiko interesa du, eta iragarkirik gabe ere, han galdetu, hemen irakurri, besteaz txateatu edota whassapeatu… zentimo publiko bakar bat xahutu barik zer-noiz-non dagoen jakitun da.\nLanpostu publikoek kostu bat dute gizartearentzat, gure zerga bitartez ordaintzen duguna; baina behin lanean hasten direnean ordaintzen dugu beraien lana.\nErtzainena ez, ertzainena lanean hasi aurretik ordaintzen hasi behar dugu, neska-mutil irrifarretsu horiek behar ditugula jabetu gaitezen komunikabideetan milaka euro iragarkietan sartu eta gero.\nCoca-cola bezain preszindibleak, erderakada barkatzen badidazue.


Kopako bi Tarot txartela - Aukeratu Saioa\nKopako bi Tarot txartela\nTarot txartelaren esanahia, maitasuna, alderantzizkoa eta gehiago x Tarot txartela: Kopako bi\nhitz gakoak: Amodioa, Lankidetza, Oreka\nBaieztapena: Maitasunean sinesten dut.\nKopako bi esanahia\nKonexio sakoneko txartela, Two of Cups-ek gehienetan bihotzarekin harremanetan dauden pertsona eta bikote erromantikoekin erakutsiko ditu. Hala ere, hau ez da arau bat eta lanean adiskidetasun edo lankidetza garrantzitsu baten alde egin dezake, ideal partekatuak eta elkarren arteko rolak eta beharrak ulertuz gero oreka emozionalean. Orokorrean, bi pertsonen arteko sentimendu eta sentsazioen jarioaren txartela da, desberdinak baina bateragarriak diren bezalakoak. Egoak jada lotura batean parte hartzen ez duen unea da, elkarreragina hain da indartsua, elkarrenganako miresmena ekartzen baitu fokatzeak. Bien arteko emariak sendatzea ahalbidetzen du eta Arimaren prozesuak guk sortzen ditugun arazo bateragarriak eta oroitzapen mingarriak partekatzen dituen norbaitekin harremanetan jartzeak sortzen ditu. Elkarrekiko laguntza eta ikuspuntu maitagarria eta samurra sustatzen ditu, errealitatera oinarria izan daitekeenak eta distantzia platonikoan edo bestelako distantzian mantendu beharrean.\nTwo of Cups bezalako karta batek maitasun istorio sakona eta orekatua iragarriko du, elkar ulertzen eta zaintzen duten bi pertsonen artean. Emozio-txartela da, pentsamendu gehiegizkoek ez baitute emaitza egokirik edo ageririk ekarriko, eta lotura horrek eragindako prozesuan gure fedea jarri behar dugu. Karta honek erakusten du bi Arimen kontaktuan nahikoa maitasun dagoela oztopo ugari gainditzeko, eta sekula uste genuen bezain garrantzitsuak izan ez diren askoren artean harreman esanguratsua adieraz dezake. Ematen duguna jasotzen dugunarekin orekatuta dago eta esker ona erakutsi eta horrelako kontaktuen jarioari utzi beharko genioke, oreka osasuntsu batean mantentzen den bitartean, gure barne judizioaz fidatuta, askatzeko prest.\nKarrera irakurtzean, biziki emozionala den txartelak Kopako Bi bezala, partaidetza berri bat sortuko dela ideal eta helburu partekatuekin erakutsiko dute, gure mugimenduak inspiratuko dituena. Gure lantokian erromantizismo bat ere iragarri lezake, beharbada jendearentzat ezkutatuta dagoena eta gure lanbideari arazo batzuk ekarriko dizkio arreta eta konpromiso faltaren bidez. Elkartasunaren ikur sendo horrekin lankidetzan aritzea beti da aukera ona, izan ere, orekak etorkizunean pertsona batek bakarrik sor ditzakeen baino askoz ere onura eta fruitu gehiago ekar ditzake.\nOsasun irakurketan kopa biekin emaitza onenak emango dituzten sendatze metodoak alternatiboak dira, lore eta animalien esentziekiko konpromiso luzeagoak edo aromaterapia dira. Energia horrek lekua eta segurtasun sentsazioa ematen dizkigu besteek gure arazoak non dauden jakiteko konfiantza izateko, eta harremanetik ateratzen diren irtenbideetara zuzentzen gaitu, psikoterapia, familia konstelazioak eta beste batekin konektatzeko gaitasuna hobetuko duten teknika guztiak barne. . Erronka moduan jarrita dagoenean, karta honek ugalketa organoekin eta heste meharrekin arazoak ager ditzake, gure ondoan harremanak sustatuz gainditu daitezkeenak.\nKopako bi alderantzikatu\nTwo of Cup-ek orekarik ez izateaz eta norbere buruarekiko maitasuna itzuli behar dugun denboraz bakarrik hitz egiten du. Ilusioak, idealizazioak edo traizioak fokatzeko ekar dezakeen jarrera da, baina gehienetan emoziozko errotazioa izaten da jakin behar dugunean harreman jakin bateko gauzak ez direla sekula berdinak izango jakin behar dugunean. Horrek ez du zertan omenaldi txarra egiten, baina norberaren eta muga osasuntsuen garrantzia adierazten du, eta erakusten du fluxu emozional naturalari aurre egiten diogula edozein urratsetan eman aurretik guztiz ulertu behar den arrazoia dela eta. norabidea.\nIragana - Kopako bik gure iraganean barneratuko dira gure bizitzan zenbait harreman iraunkorren garrantzia erakusten dutenean. Maitasuna, intimitatea, barkamena eskatzen du eta azkenaldian urrun samar egon zitekeen norbaitekin izandako jario erraza eta argia gogorarazten digu. Beste pertsona batekin eraiki nahi dugun etorkizunerako oinarri zoragarri gisa balio du, eta egoera jakin batzuek bidetik bota aurretik izan genuen gure barne orekako egoera erakusten du.\nOraina - Gure harremanen bakearen eta harmoniaren egoera nabaria da ezarpen honekin, lortzen dugun guztia ematen dugu eta ulertzen dugu gure inspirazioa beste norbaitekin harreman hutsaren ondorioa dela. Ez dago eragin toxikorako lekurik eta orain behar duguna da gure bihotzak guretzako planik onena duenaren konfiantza izatea eta etxeko sentimenduak gure Ni pozgarriena egongo den lekura eramatea. Emozioen jarioan zuhurtzia batzuk ere iradoki ditzake, beraz, ez ditugu besteek eramateko eta aurre egiteko erantzukizuna duten sentimenduak bere gain hartzen edo gureak kargatzen.\nEtorkizuna - Etorkizuneko bi kopak gure zain daudela, oreka aurkitzea espero dezakegu kanpoko edo barruko munduan bide beretik jarraitzen badugu. Txartel honek gure ingurunetik lortuko dugun konpentsazio edo osatze modu batez hitz egiten du, ordena naturalean datorrena, eta normalean hurrengo egunetan eta hilabeteetan izango ditugun harreman berriak eta harreman harmonikoak iragartzen ditu. Bihotz irekia eta harreman hutsa ahalbidetuko duten modu osasuntsuetan konponduko diren gaurko maitasunarekin izandako borrokei buruzko informazioa eta ematen digun helburu bizigarria da.\nLeo Aukeratu Saioa Aries Bitxiak Irakurtzen Dut\nsagitarioak eta minbiziak bateragarriak dira\negin aries eta bikiak elkarrekin


« “PROZAK” – Materias Plaza Basurto – (BILBAO)\nIluskizuna gaztelainaz eta euskaraz.\nIbilbidea Gabriel Aresti Bilboko poetaren geografia emozionaletik, bere garaietatik eta bere abaguneetatik. Estereotiporik gabeko bere Bilbotik abiatzen den eta XX. mendeko Europako pentsamenduaren korronte handien eragina biltzen duen bidaia.\nMusikarik gabeko kantata, hitzen kantata, lehorra, lau ahotsekoa, lurrean, asfaltoan, naturan, maitasunean eta etsipenean, nahietan eta frustazioetan landutako poesian zehar. Bere hitzen bitartez zehazten den gizona eta poeta.\nAntzezleak: Miren Gaztañaga, Itxaso Quintana, Mikel Losada, Gabriel Ocina\n6 iraila 8:00 pm


96. zk., 2018ko maiatzaren 21a, astelehena\nPDF (303 KB - 10 orri.)\nIldo horretatik, eta Etxepare Euskal Institutuaren ardurapekoak diren arloak kontuan hartuta, berariazko diru-laguntza deialdi publikoak egiten dira kultur arlo bakoitzaren baitan lehenetsitako jarduerak garatu ahal izateko. Hala eta guztiz ere, jasotzen diren hainbat eskariren bitartez gauzatu nahi diren jarduerak, Etxepare Euskal Institutuaren eskumen-eremuetan sar daitezkeen arren, diru-laguntza deialdi hauetatik kanpo geratu ohi dira, hala nola, euskal kultura tradizionalaren adierazpide diren hainbat jarduera, eta baita diziplina baten baitan sailkatzeko zailak diren beste kultur adierazpide berezi batzuk ere.\nEEIren euskal kultura kanpoan sustatu eta zabaltzeko xedeekin bat etorri arren, Institutuaren gainontzeko diru-laguntza deialdietatik at geratzen diren beste kultur adierazpide berezi batzuei erantzuna emateko, beharrezkoa ikusten da diru-laguntza deialdi hau argitaratzea.\nEbazpen honen xedea da Etxepare Euskal Institutuaren legezko jarduera-eremuarekin bat etorrita ere, haren ohiko deialdien babesean diru-laguntzarik jaso ezin duten euskal kultura sustatzeko eta hedatzeko jarduerak eta proiektuak 2018. urtean euskararen eremu geografikotik kanpo burutzeko diru-laguntzak emateko modua finkatzea.\nEbazpen honen babesean aurkeztuko diren jarduerak 2018ko urtarrilaren 1etik abenduaren 31ra bitartean garatu beharko dira.\n– Deialdi honetarako gehienezko zenbateko orokorra hogeita hamar mila (30.000) eurokoa izango da.\n1.– Honako ebazpen honek finkatzen dituen diru-laguntzak bertan aipatzen diren programa edo jarduera bereziak burutzeko asmoa duten pertsona fisiko eta juridiko pribatuek jaso ahal izango dituzte, baldin eta eskabidea aurkezten den egunerako errolda edo egoitza soziala Euskal Autonomia Erkidegoan badute. Zabaldu nahi den obraren edo lanaren komunikazio-hitza euskara denean, sozietate-egoitza edo errolda euskararen eremu geografikoan duten pertsona fisiko edo juridiko pribatuak ere aurkeztu ahal izango dira.\n2.– Euskal Autonomia Erkidegoko Administrazio Orokorrak edo erakunde autonomiadunek ezaugarri bereko beste laguntza edo diru-laguntzaren batzuk eman izana dela-eta horiek itzultzeko edo zehatzeko prozeduraren bat oraindik ere izapidetzen ari bada, prozedura hori amaitu egin beharko da pertsona edo erakunde onuradunei diru-laguntzak edo laguntzak eman eta ordaindu ahal izateko.\n3.– Ezingo dute ebazpen honetako diru-laguntzarik eskatu laguntza publikoak lortzeko zigor administratibo edo penalik duten pertsona edo erakunde eskatzaileek, ez eta horretarako gaitasuna kentzen dion legezko debekurik dutenek ere, sexu-bereizkeria dela-eta gertatu direnak barne, Emakumeen eta Gizonen Berdintasunerako otsailaren 18ko 4/2005 Legeak xedatutakoaren indarrez.\nf) Etxepare Euskal Institutuaren berariazko beste edozein deialditara biltzeko aukera egonda ere, horietatik kanpo geratu direnak.\nEbazpen honen bidez emango diren diru-laguntzak lehiaketa bitartez esleituko dira. Diru-laguntzak horrela emateko, aurkeztutako eskabideak erkatuko dira, 11. artikuluan finkatutako aukeraketa eta balorazio-irizpideen arabera hurrenkera jakin batean jartzeko.\nBaloraziorik altuenak lortzen dituzten eskabideetatik hasita esleituko dira diru-laguntzak, proportzionalki lortutako puntuazioaren arabera, harik eta horretarako diru-baliabideak amaitu arte, betiere gutxieneko 50eko puntuazioa lortuta.\nc) Ibilgailua alokatua denean, alokairuaren kostua, erregaia, autopistako gastuak eta parkinga.\n– Hori guztia, 38/2003 Diru-laguntzen Lege Orokorrak, azaroaren 17koak, 31. artikuluan eta haren garapen araudian izaera orokorrarekin jasotakoaren kalterik gabe.\nb) Jardueraren ezaugarriak (15 puntu), espazioaren ezaugarriak (10 puntu), espazioaren nazioarteko oihartzuna (15 puntu), proiektuaren autofinantziazio maila (10 puntu): puntuazioaren % 50era arte.\nc) Proiektuak Etxepare Euskal Institutuaren helburuekin duen lerratze maila: euskal kulturaren nazioarteko zabalkundeari egiten dion ekarpena (20 puntu), euskararen presentzia proiektuan (10 puntu): puntuazioaren % 30era arte.\n3.– Balorazioan lor daitezkeen puntuen % 50 lortzen ez duten proiektuek ez dute diru-laguntzarik jasoko.\n– Aurrez aurre aurkeztu ahal izango dituzte hurrengo helbidean: Etxepare Euskal Institutua, Andre Zigarrogileak plaza 1, Tabakalera eraikina 3, Donostia (20012), goizeko 08:30etik 14:00etara, edo Administrazio Publikoen Administrazio Prozedura Erkideari buruzko urriaren 1eko 39/2015 Legearen 16.4 artikuluan aurreikusitako organoen aurrean.\nd) Etxepare Euskal Institutuak edozein momentutan eskatu ahal izango ditu goian aipaturiko gastuak justifikatzeko jatorrizko fakturak.\ne) Norberaren ibilgailuan egindako bidaietarako, nahikoa izango da onuradunak dagokion eranskineko kilometraje taula bete eta sinatzearekin. Honela kalkulatuko da kilometro kopurua: jarduera egiten deneko herritik pertsona fisiko edo juridiko pribatu eskatzailearen sozietate egoitzara edo establezimendura dagoen joan-etorriko distantzia. Bira bateko emanaldiak denboran jarraian egiten badira, emanaldi bat egiten den tokitik hurrengo emanaldiaren tokirainoko distantzia ere kontuan hartuko da.\nf) Diruz lagundutako jarduera dela eta sortutako katalogo, programa, iragarpen-kartel, argazki eta gainontzeko material grafiko edo soinudunen ale bana, hala badagokio.\ng) Helburu berbererako jasotako bestelako diru-laguntzen zerrenda. EEIk emandakoaz gain beste diru-laguntzarik jaso ez bada, hori horrela dela dioen erantzukizunpeko adierazpenaren bidez.\nh) Halaber, aplikagarria izango da diru-laguntzei buruzko azaroaren 17ko 38/2003 Lege Orokorraren 30. Artikuluan izaera orokorrarekin aurreikusitakoa.\nc) Gain-finantzaketarik ez gertatzea.\nEbazpen honetan araututako diru-laguntzak Europako Batzordearen 2013ko abenduaren 18ko 1407/2013 Erregelamenduan (EBAO, L 352 zenb. 2013-12-24) adierazitakoaren arabera arautuko dira – erregelamendu hori Europako Batasunaren Funtzionamendurako Tratatuko 107. eta 108. artikuluak minimis laguntzei aplikatzeari buruzkoa da. Diru-laguntza hauek minimis izaera dute; hau da, pertsona juridiko nahiz fisiko batek jasoko duen diru-laguntza osoa ez da 200.000 euro baino gehiagokoa izango, hiru zerga ekitalditan zehar. Diru-kopuru hori baino gutxiagoko diru-laguntzek ez dituzte ez merkataritza eraldatzen ezta lehia baldintzak desitxuratzen ere; hori dela eta, ez dira Europako Batasuneko Funtzionamenduari buruzko Tratatuaren 107.1 zenbakiaren aplikazio eremuan sartzen.\nDiru-laguntzaren onuradunak dagokion ekitaldi fiskalean eta aurreko bi ekitaldi fiskaletan jasotako minimis izaerako diru-laguntzen berri eman beharko du eskabidean jasotako erantzukizunpeko adierazpena betez, betiere jasotako diru-laguntzek Erregelamenduak adierazitako gehieneko muga gainditzen ez dutela egiaztatzeko asmoz.\nDatu pertsonalak babesteko abenduaren 13ko 15/1999 Lege Organikoaren eta Datu Pertsonaletarako Jabetza Publikoko Fitxategi eta Datuak Babesteko Euskal Bulegoa Sortzeari buruzko otsailaren 25eko 2/2004 Legearen babesean, ebazpen honen izapidetzea dela-eta EEIk eskuratuko dituen datuak fitxategi automatizatu batean sartuko dira. Fitxategiak «Laguntza eta diru-laguntzak» du izena. Etxepare Euskal Institutuko zuzendariaren 2011ko martxoaren 31ko Ebazpenaren bidez araututa dago eta fitxategiko datuak ez zaizkio beste inori lagako; EEIk soilik erabiliko ditu, berak sustatutako laguntzak kudeatzeko. Aipatutako lege horietan jasotzen den moduan, datuok ikusteko, zuzentzeko, ezabatzeko edo kontra egiteko eskubideak erabili ahal izango dira. Horretarako, idazki bat bidali beharko zaio Etxepare Euskal Institutuko zuzendariari helbide honetara: Etxepare Euskal Institutua, Andre Zigarrogileak plaza, 1, Tabakalera eraikina, 3. solairua, 20012 Donostia.\nAdministrazio-bidea amaitzen duen ebazpen honen aurka, aukerako berraztertzeko errekurtsoa jar diezaiokete interesatuek EEIko zuzendariari, hilabeteko epean, ebazpena argitaratu eta hurrengo egunetik kontatzen hasita, edota administrazioarekiko auzierrekurtsoa aurkez dezakete, Euskal Autonomia Erkidegoko Auzitegi Nagusiko dagokion aretoan, bi hilabeteko epean, ebazpena argitaratu eta hurrengo egunetik zenbatzen hasita.\nDonostia, 2018ko maiatzaren 3a.


Relux arkua, Euskal Herriko begiratokia\nBegira ezazu leihorik naturalenetik\nENKARTERRIKO LEIHORIK OSPETSUENA\nReluxeko haitza naturaren sorkuntza paregabea da. Iritsi aurretik ere, Karrantza ibaiaren haitzartearen gaineko begiratokiez goza daiteke, baita Kantabria eta Bizkaia arteko mugaz ere.\nHarrizko arku eder edo “Reluxeko leihora” iristen zarenean (Reluso edo Relus izenez ere ezagutzen dena), kontuz hurbildu, baina EZ ZEHARKATU! Amildegi sakona baino ez dago-eta beste aldean.\nBaina arkuaren gainera igoz gero, azpiko herri kantabriarraren ikuspegi ikusgarriak izango dituzu: Riancho izeneko herria da, eta bere ingurunea. Euskal Herriko mendietarako bidaian ezinbesteko esperientzia.\nAutoz joan behar da Ubal gaineraino, Concha (Karrantza) eta Lanestosa lotzen dituen errepidetik.\nBertara iristeko modurik errazena Ubal gainetik da, 635 metroko altueran. Handik, jarraitu El Mazo gailurreranzko argibideak, kilometro inguruko luzera duen hormigoizko errepide batetik.\nMetro batzuk beherantz egin behar da, gida-lanak egingo dituen bidegurutze bateraino. Atzean, Peña del Moroko antenak ikusiko dituzu; harantz jo behar duzu. Porlanezko eta hartxintxarrezko mendi-bide batean sartuko zara, larre artean gorantz eramango zaitu.\nIgo bitartean, Hornijo mendilerroaren ikuspegi paregabea izango duzu, baita Gandara errekaren haitzartearena eta San Vicente tontor ikusgarriarena ere.\nBidegurutze batera iritsita, jo eskuinetara, behitegi polit bat atzean utzita. Porlanezko mendi-bideari jarraitu antenetarantz, ezkerrean Peña del Mazo duzula. Errepikagailurantz igotzen den bidegurutzeraino iritsiko zara, eta orduan mendi-bide hori utzi eta ezkerrera jo beharko duzu, hesia igaro eta malda igotzen hasteko.\nBerehala iritsiko zara ur-tanga batera, eta, hori igarota, eskuinerantz doan bidexka hartu beharko duzu, zeinak larre batera eramango zaituen. Aurrez aurre jarraitu, eta egin metro batzuk beherantz bidexka lauso batetik.\nAlanbre-hesiren batetik igaroko zara, eta ezkerrerantz desbideratu beharko zara, pixka bat, leihoraino iristeko; ez duzu amaieraraino ikusiko. Ubal gainetik, ordubete inguru behar da Relux leihoraino iristeko.\n"PERTSONARIK PRIBILEGIATUENA SENTITU NINTZEN HAN GOIAN"\nRelux arkura igo ondoren, jaitsi Lanestosa herrira. Txiki-txikia denez, “miniatura perfektua” esaten diote; bete-betean asmatu dute.\nKasualitatez aurkitu nuen Koben koba interpretazio-zentroa, oso interesgarri. Erreprodukzio paleolitikoz betetako kobazulo batean, lurpeko ibilbidea egin nuen, denboran barrenako bidaia gomendagarria.\n3 GURUTZEEN BEHATOKIA


Antzinako Lanbideak - Tren-gidariak eta sugileak\nErantzukizun handiko lana\nTrena 1863an iritsi zen Euskal Herrira. Garraiobide horren garapenaren ondorioz, lanbide berri ugari sortu ziren, garai hartan erabat berriak zirenak, eta poliki-poliki, trena pasatzen zen herrietan ohikoak bihurtu ziren. Horien artean aipagarriak dira tren-geltokiko buruak, tren-gidariak eta sugileak, txartel-zulatzaileak, zaindariak (langa, orratz, trenbide eta galga-zaintzaileak) baita bidezainak eta krokatzaileak ere.\nHorrez gain, trenbidearekin lotutako lanbideek egoera eta baldintza oso bereziak zituztenez, garai hartako beste lanbideetatik argi eta garbi desberdindu ziren.\nTren-gidaria eta sugileak osatutako bikotea beren laguntzaileekin. Biek lurrinezko tren-makina beraiena balitz bezala zaintzen zuten.Tren aurrean Guillermo Gonzalez ageri da, azken lurrunezko tren-makina gidarietako bat, Altsasuako geltokian.\nTrenbidearekin batera iritsi ziren lanbideen artean, lurrun tren-gidariak eta sugileak izan ziren langile berezi eta adituenak. Nahiz eta bi lanbide horiek maila ezberdinetakoak izan, tren-gidariek eta sugileek beti batera egiten zuten lan, trenbide munduan bikote gisa ezagutzen zena osatuz. Bi langile horiek horren garrantzitsuak ziren, non trenbide-konpainia bakoitzak bere araudi berezi bat zuen bi lanbide horietarako. Araudi horiek berrogeita hamar artikulu baino gehiago izaten zituzten, eta bertan tren-gidari nahiz sugileek zituzten betebeharrak zehatz-mehatz jasotzen ziren.


Alarma egoera maiatzaren 24ra arte luzatzea onartu du Espainiako Kongresuak - Uztarria (Azpeitia)\nAlarma egoera maiatzaren 24ra arte luzatzea onartu du Espainiako Kongresuak\n2020ko mai. 6a, 19:42\nProposamena aldeko 178 botorekin onartu dute. EAJk aldeko botoa eman du, eta EH Bildu abstenitu egin da. Datozen egunotan emango ditu gobernuak luzapenaren xehetasunak.\nPedro Sanchez, artxiboko argazkia. Ikusi haundiago | Argazki originala\nEspainiako Kongresuak alarma egoera beste hamabost egunez luzatzea onartu du. Koronabirusa ez hedatzeko ezarritako ezohiko egoera maiatzaren 23ko asteburura arte luzatuko da. Proposamenak aldeko 178 boto jaso ditu, kontrako 75 eta 97 abstentzio. Datozen egunotan emango ditu Espainiako Gobernuak luzapenaren inguruko xehetasun gehiago.\nSaio luze batean, COVID-19ak eragindako krisialdian Pedro Sanchezen gobernuak erakutsitako jarrera eta erabakiak gogor kritikatu dituzte oposizioko alderdiek, baita gobernuaren aliatuek ere. Krisialdian akatsak egin izana onartu du presidenteak, baina bizitako egoera "oso gogorra" izan dela ere aipatu du. "Pandemiaren kudeaketan ez dago erabat asmatzerik, baina akatsak larriak izan daitezke, eta alarma egoera altxatzea akats handia izango litzateke", azaldu du.\nGiroa bero egon da luzapena aztertzeko saioaren aurreko egunetan. Espainiako eskuineko alderdiek beren kritikak areagotu zituzten. VOX alderdi ultraeskuindarrak kontrako botoa aurreratu zuen. PP eta Ciudadanos, berriz, oso kritiko agertu ziren azken asteotan Sanchezen gobernuarekin, hartutako erabakiak oposizioko alderdiekin ez kontsultzatzeagatik, besteak beste.\nMartxoaren erdialdean alarma egoera ezarri zenetik, Sanchezen gobernuak hartu duen jarrera zentralista ere salatu dute Euskal Herriko eta Herrialde Katalanetako alderdi abertzaleek. Iñigo Urkullu lehendakaria, adibidez, oso kritiko agertu da Espainiako Gobernuarekin, konfinamenduko edota arinaldiko neurriak autonomia erkidegoekin kontsultatu ez zituelako.\nKataluniako alderdiek, ERCk eta PdeCatek, kontrako botoa iragarri zuten saioaren atarian. EAJk eta EH Bilduk saioaren egunera arte itxaron dute hartutako erabakiaren berri emateko.\nAlderdien iritziak atzo hasi ziren aldatzen, eta horrekin, luzapena onartzeko aukerek indarra hartu zuten. Lehendabizi, akordio batera heldu zen gobernua Ciudadanos alderdiarekin, eta haren hamar diputatuek alarma egoeraren luzapenaren aldeko botoa eman dute.\nGaur bertan, saioaren aurretik, EAJren aldeko botoa lortu du Madrilgo agintaritzak. Jeltzaleen aldeko botoa ziurtatu du Sanchezek, autonomia erkidegoei protagonismo handiagoa ematearen ordainetan. Erkidegoentzako 16.000 milioi euroko diru poltsa sortuko duela iragarri du Sanchezek saioan zehar. Erkidegoek ez dute diru hori itzuli beharrik izango.\nEH Bildu, berriz, abstenitu egin da. Mertxe Aizpurua diputatuak esan duenez, ez zen izango bere alderdia alarma egoera erortzen utziko zuena.